Predstavnici Učeničkog parlamenta Srednje ekonomsko-ugostiteljske škole započeli su sa održavanjem ineteraktivnih radionica sa moderatorom Elvisom Alkovićem, nekadašnjim učenikom iste. Alković je apsolvent na Fakultetu istorijskih nauka, dopisnik portala Net.Active i aktivista NVO “Nove Akropole”, koja je među prvima u Crnoj Gori organizovala školu filozofije. Svoj rad sa učenicima otpočeo je na temu “Zavisnost od društvenih mreža i stereotipi koje nam nameću”. Radionice, u kojima će učenici biti u prilici da razmatraju i obrađuju niz tema koje se odnose na probleme mladih, održavaće se svake druge sedmice,a pored učešća učenika uključivaće i angažovanje stručnih lica i eminentnih predstavnika civilnog sektora.\nOvim aktivnostima nastavlja se razvoj Alumni kluba naše škole i ukazuje na neophodnost da ova vrsta povezanosti, koja se oslanja na tradiciju obrazovanja, bude zastupljenija. Ona je od posebnog značaja jer predstavlja savremeni oblik realizacije vannastavnih aktivnosti,ali i vid neformalnog obrazovanja i podsticanja karijerne orijentacije, koju promovišu srednje stručne škole.


Od 3.147.000 tona PET boca i posuda plasiranih na evropsko tržište u 2016. godini, prikupljen je izuzetan broj od 59.8% - ukupno 1.880.900 tona, od čega je 1.773.200 tona mehanički reciklirano. Ove cifre nalaze se u godišnjem istraživanju PCI Wood Mackenzie PET za zapadnu Evropu u 2016. godini, koje je naručio Petcore Europe.\n"Ove stope sakupljene i reciklirane PET ambalaže nedostižne su u industriji druge plastične ambalaže, a vredi napomenuti da recikleri PET ambalaže imaju i dalje neiskorišćene kapacitete", izjavila je Paola Arlotti iz kompanije Ekuipolimers, predsednik asocijacije Petcore Europe.\nNa „Botru“ – površine 6,5 hektara – se više od 30 godina nekontrolisano odlagao otpad, smetlište do kraja 2016. godine nije bilo infrastrukturno opremljeno, o zaštiti životne sredine nije vođeno računa, a na njega se odlagalo svašta – do 2011. godine i medicinski otpad Doma zdravlja – ali se i odnosilo svašta.\nPosle sastanka Nacionalne platforme za socijalnu inkluziju neformalnih sakupljača otpada, održane 14. decembra u Gradskoj kući Niš, izdato je saopštenje koje u celosti prenosimo.\nNa trećem sastanku Nacionalne platforme za socijalnu inkluziju neformalnih sakupljača otpada koji je održan danas u Gradskoj kući Niš, zvanično je obeležen početak realizacije jednogodišnjeg projekta "Podrška integraciji u tržište rada i formalno upravljanje otpadom Roma, migranata i drugih ranjivih grupa". Sastanku su prisustvovali visoki zvaničnici Vlade RS, ministar državne uprave i lokalne samouprave Branko Ružić, ministarka bez portfelja zadužena za demografiju i populacionu politiku i predsednica Međuresorne radne grupe za sprovođenje Agende UN o održivom razvoju do 2030. godine prof. dr Slavice Đukić Dejanović, zatim potpredsednik Privredne komore Srbije Dr Zoran Vujović, načelnik Nišavskog upravnog okruga Dr Aleksandar Cvetković i gradonačelnik grada Niša Darko Bulatović.\nZaključci V međunarodnog MITECO foruma\nV Međunarodni MITECO Forum, koji je okupio više od 250 učesnika iz zemlje i regiona, održan je 30. novembra 2017. godine pod sloganom „Danas odgovorno. Sutra održivo“.\nStručna javnost, koja je ovom prilikom okupila brojne predstavnike privrede, komunalnih preduzeća, univerziteta, agencija i državne uprave, pokazali su izuzetnu zainteresovanost za teme iz oblasti upravljanja otpadom, otpadnim vodama, istorijskim zagađenjem, uticajem na klimatske promene, ekonomskim efektima postupanja i nepostupanja.\nNakon dva tematska bloka, tokom kojih su govornici izlagali i razgovarali sa učesnicima Foruma, sumirani su sledeći zaključci V Međunarodnog MITECO Foruma:\nSrbija, kao zemlja kandidat za članstvo u EU, trebalo bi da definiše sopstvene industrijske politike, razvija i analizira ekonomske modele, uvažavajući svoje učinjene greške, ali i iskustva iz regiona. Primer je odabir ekonomskog modela upravljanja ambalažnim otpadom po principu selektivnog sakupljanja, naspram modela depozita.


AKCIJI DOBROVOLJNOG DAVANJA KRVI PRIKLJUČIO SE I GRADONAČELNIK · Kraljevo.online\nNASLOVNA VESTI AKCIJI DOBROVOLJNOG DAVANJA KRVI PRIKLJUČIO SE I GRADONAČELNIK\nAKCIJI DOBROVOLJNOG DAVANJA KRVI PRIKLJUČIO SE I GRADONAČELNIK\nKraljevo – Veliki broj mlađih kraljevčana odazvao se akciji davanja kvi.\nTokom dana na Trgu srpskih ratnika održana akcija prikupljanja krvi za gradske i republičke rezerve. Raduje da se akciji odazvalo najviše mladih ljudi, rekla je Snežana Apotostović iz Crvenog krsta Kraljevo.\n“Odaziv je bio odličan i očekujemo da će biti prikupljeno više od 150 jedinica ove dragocene tečnosti”, rekla je Apostolovićeva.\nGradonačelnik Kraljeva dr Predrag Terzić dao je krv i ličnim primerom podržao letnju kampanju – celodnevnu akciju dobrovoljnog davanja krvi na Trgu srpskih ratnika, čiji su domaćini Crveni krst Kraljevo i grad Kraljevo.\n„Obaveza svakog zdravog čoveka je da pomaže drugima tako što će dati ovu dragocenu tečnost. Nadam se da će veći broj mladih da se uključi u ovu akciju, a da ovi mladi ljudi koji su došli danas za njih predstavljaju jedan motiv više da postanu dobrovoljni davaoci. Mnogo je bolje da svi budemo u mogućnosti da dajemo krv i pomažemo drugima nego da se nađemo u situaciji da nam je krv neophodna“, rekao je gradonačelnik Kraljeva dr Predrag Terzić, koji je dugogodišnji dobrovoljni davalac krvi.\nUzima slobodan dan garantujem


Umrežavanje i saradnja - novi načini rada za novo doba - Edukaplus\nTržište rada počinje da pokazuje nove karakteristike, stvorene prilivom generacija rođenih i odraslih u digitalnom svetu. Radno okruženje, kao i samo radno vreme, dopuštaju sve više fleksibilnosti kada je procedura u pitanju. Definicija uspeha i napretka u poslu sve ređe podrazumeva fiksno radno vreme ili dugoročno osigurano radno mesto u nekoj firmi ili organizaciji. Usavršavanje sada podrazumeva spremnost da se pojedinac češće suočava sa promenama projekata na kojima radi, kao i da konstantno proširuje mrežu komunikacije i saradnje.\nNa ovaj način stvara se fluidna mreža pojedinaca koji svoja inicijalna interesovanja konstantno nadograđuju novim, kroz međusobnu razmenu ideja i informacija. Takve razmene ideja, proširivanje interesovanja i veština idealan su preduslov kako za pokretanje sopstvenih projekata, tako i za otvaranje prostora da se pronađe i osigura sledeće zaposlenje. U svemu ovome ključna je veština komunikacije i tehnologija koja će najbolje predstaviti ono što želimo da saopštimo drugima.\nU savremenoj komunikaciji dominiraju vizuelni i interaktivni sadržaji, čija kreativnost konstantno mora da pomera granice kako bi privukla pažnju ljudi. U tom smislu neophodno je prepoznati koje su to forme digitalne komunikacije i IT rešenja, koje najviše odgovaraju onome što želimo da podelimo sa drugima, i sa kojima će produktivnost biti najveća. To potvrđuju i rezultati mnogih istraživanja po kojima generacije mladih ljudi koji konkurišu za poslove navode da žele da rade u okruženju koje će koristiti savremene tehnologije prilagođene potrebama zaposlenih i omogućiti ostvarivanje kreativnih potencijala, i gde će postojati visok nivo interaktivnosti i razmene ideja sa kolegama. Takvo radno okruženje je i najveći garant inovativnih rešenja, koja dolaze ne samo sa upotrebom već i sa kreiranjem novih tehnologija od strane onih generacija koje su u digitalnom svetu odrasle.\nUspeh koji nastaje razvijanjem komunikacionih veština i upotrebom adekvatnih informacionih tehnologija je upravo ono što najnoviji „Office 2016“ pruža.\n„Office“ paket se koristi kako u malim preduzećima tako i u najvećim međunarodnim kompanijama, što zapravo znači da vam se na taj način pruža mogućnost da od prvog dana u novoj radnoj sredini postanete deo tima, jer ste sa sobom preneli svo do tada akumilirano znanje i veštine stečene korišćenjem ove poznate platforme. „Office 2016“ kombinuje poznate servise poput Word-a, PowerPoint-a i Excel-a, sa novim načinima saradnje, gde se uz pomoć OneDrive, Sway, Sunrise, Wunderlist, Outlook, Skype, Yammer, Delve and Power BI – lako iznose kreativne ideje i vizualizuju kompleksne informacije.\nOno najvrednije što „Office 2016“ nudi mladim generacijama zaposlenih jeste da rade i dele sa drugima ono što vole, kao i da kroz takvu razmenu ideja neprestano razvijaju svoja interesovanja i kreativnost i inovativnost.


Analize upitnika VTK/STK BiH- Poteškoće u poslovanju kompanija i stanje sirovina/ repromaterijala – Vanjskotrgovinska komora BiH\nAnalize upitnika VTK/STK BiH- Poteškoće u poslovanju kompanija i stanje sirovina/ repromaterijala\nVanjskotrgovinska/Spoljnotrgovinska komora Bosne i Hercegovine je pripremila analize upitnika o poteškoćama u poslovanju uzrokovanim širenjem koronavirusa i stanju sirovina/repromaterijala u kompanijama u Bosni i Hercegovini, koji su pristigli do 13. marta.2020. godine.\nUpitnik o poteškoćama o poslovanju dostavilo je 410 kompanija, većinom iz prerađivačke industrije, a 92% je kazalo da osjeća posljedice, dok 71% osjeća posljedice i kod izvoza i kod uvoza.\nPrema rezultatima ankete o stanju sirovina/repromaterijala u kompanijama, u kojoj je učestvovala 261 kompanija, najveći broj kompanija ima zalihu sirovina/repromaterijala za jedan mjesec.\nNajveći broj kompanija je naveo da proizvodi finalne proizvode, a sirovine uvozi direkno od dobavljača iz inostranstva, a među tri vodeće zemlje uvoza sirovine/repromaterijala su Italija, Njemačka i Austrija.\nViše informacija u analizama u prilogu.\nNapomena: Određeni broj kompanija je upitnik popunio kada je bilo značajnih zastoja u transportu roba, dok su drugi popunjavali otkako ima blagih pomaka u transportu.\nAnaliza: Poteškoće u poslovanju kompanija\nAnaliza: Stanje sirovina/ repromaterijala


Borovac i Hagelberg potpisali sporazum vrijedan 2,9 miliona KM | ARS BIH\nDržavna ministrica za ljudska prava i izbjeglice Semiha Borovac i ambasador Kraljevine Švedske u Bosni i Hercegovini Anders Hagelberg danas su u Sarajevu potpisali Posebni sporazum za podršku provođenju programa FIGAP II. (2018.-2021.) vrijedan 14 miliona švedskih kruna, odnosno oko 2,9 miliona KM namjenjenih realizaciji Gender akcionog plana BiH i Zakona o ravnopravnosti spolova u našoj zemlji.\nMinistrica Borovac je ovom prilikom istaknula da Kraljevina Švedska predstavlja jednog od najznačajnijih donatora i partnera izrazivši zahvalnost nesebičnoj finansijskoj podršci, koja će uz kontribucije države Bosne i Hercegovine doprinijeti punoj implementaciji Gender akcionog plana Bosne i Hercegovine, a time i principa ravnopravnosti spolova, koji je jedan od preduslova za poštivanje ljudskih prava i veoma značajan korak naprijed u procesu Evropskih integracija Bosne i Hercegovine.\n– Doznačenim sredstvima Švedske vlade osigurati ćemo podršku osobama koje su zbog svog spola na marginama našeg društva, prije svega žrtvama nasilja u porodici i dugotrajno nezaposlenim ženama te će posebna pažnja biti posvećena učešću što većeg broja muškaraca u aktivnostima u oblasti ravnopravnosti spolova – kazala je Borovac.\nJednako učešće žena u društvu predstavlja osnovu za prosperitet i ekonomski razvoj društva u cjelini.\n– Pitanjima rodne jednakosti treba dati veći politički prioritet u BiH, a inicijative za ekonomsko osnaživanje žena i devojaka su hitne – smatra ambasador Kraljevine Švedske u Bosni i Hercegovini Anders Hagelberg.\nAktivnosti u okviru FIGAP II doprinijet će stvaranju boljih socio-ekonomskih uslova za žene i muškarce, unaprjeđenju njihove kvalitete života kroz snažniju saradnju institucija vlasti na svim nivoima u Bosni i Hercegovini, organizacija civilnog društva te akademske zajednice.\nPotpisivanju Posebnog sporazuma prisustvovale su direktorica Agencije za ravnopravnost spolova BiH Ministarstva za ljudska prava i izbjeglice Samra Filipović-Hadžiabdić te direktorice gender centara Federacije BiH i Republike Srpske Ana Vuković i Mirjana Lukač.


Poslednja bitka Angele Merkel biće da se Srbiji OTME Kosovo | WebTribune\nHome SPEKTAR Poslednja bitka Angele Merkel biće da se Srbiji OTME Kosovo\nPosted date: април 15, 2019 In: SPEKTAR\nStoga, on smatra da bi potencijalne posledice sporazuma o razmeni teritorija, “naknadne zapadne legitimizacije etno-teritorijalnog principa tri decenije od početka balkanskih ratova”, bile bi razorne: “Egzodus Srba, koji većinom žive na jugu Kosova, bio bi neizbežan. Posle toga bi usledili oružani sukobi između većinskog srpskog stanovništva i kosovskih Albanaca na severnom Kosovu. Usledila bi etno-nacionalistička destabilizacija celog regiona, od Bosne i Hercegovine do Severne Makedonije. Proces pristupanja zemalja zapadnog Balkana EU bio bi na duže vreme zaleđen.”\n“Taj stav deli velika većina država članica EU, uključujući i one poput Španije i Slovačke, koje nisu priznale Kosovo. Međutim, one se za sada skrivaju iza Nemačke, nadajući se vodećoj ulozi kancelarke. Čini se da Angela Merkel trenutno okleva da na kraju svoje ere započne ovu bitku za svoje političko nasleđe”, kaže on.\nveber potom ističe da bi Merkelova, kako bi se sprečila sporazum o razmeni teritorija s njegovim dalekosežnim posledicama, kancelarka morala ponovo preuzeti ulogu evropskog vođe u ovom političkom dijalogu. “Beogradu i Prištini mora jasno dati do znanja da bi u slučaju potpisivanja sporazuma o razmeni teritorija, zbog pretnje miru i demokratiji na zapadnom Balkanu, za Berlin to moglo značiti potkopavanje izgleda za članstvo u EU za obe zemlje i to na duži rok”, kaže on.\n“Osim toga, Berlin bi trebalo da okupi druge članice EU u inicijativi za resetovanje pregovora i vraćanje izvornim okvirima dijaloga. Treba sačekati i videti da li će samit Zapadnog Balkana u kancelarkinoj kancelariji, koji su Merkel i francuski predsednik Makron zakazali za 29. aprila, biti prvi korak u tom smeru”, zaključuje Bodo Veber.


U Kladovu održan prvi trening u okviru projekta Klikni zeleno – Timočki Omladinski Centar\nProteklih dana u Kladovu je održan prvi u nizu trening za jačanje kapaciteta mreže organizacija civilnog društva istočne Srbije koje se bave zađtitom životne sredine.\nTema treninga bilo je pisanje Javnih politika koje se odnose na zaštitu životne sredine. Ovu aktivnost otvorili su uvodnim predavanjima predstavnici Ministarstva poljoprivrede i zaštite životne sredine, koji su učesnicima pričali o finansiranju u polju zaštite životne sredine.\nU toku treninga, učesnici su imali priliku da nauče osnovne korake u pisanju praktičnih politika. Prvo predavanje odnosilo se na uvod u javne politike, zatim mapiranje problema, rešenja za praktične politike, izbor rešenja i argumentacija, koncepcija i implementacija javnih politika. Učesnici su radili u grupu, u okviru kojih su radili i na pisanju lokalnih javnih politika.\nTrening o pisanju javnih politika održao je Boban Stojanović, član trenerske baze Krovne organizacije mladih Srbije.\nTimočki omladinski centar jedna je od 11 organizacije koje su dobile institucionalni grant u okviru „Programa podrške civilnom društvu u Srbiji u oblasti žaštite životne sredine (CSOnnect)“, Regionalnog centra za životnu sredinu za Centralnu Istočnu Evropu – REC kancelarija u Srbiji, uz finansisjku podršku Švedske agencije za međunarodnu saradnju i razvoj i Kraljevine Švedske. TOC ovaj projekat realizuje u partnerstvu sa Resusrs centrom Bor, Omladinom JAZAS-a Požarevac i Krovnom organizacijom mladih Srbije.\n2016, 2017, CSOnnect, istočna srbija, javne politike, Klikni Zeleno, poglavlje 27, REC, TOC, zaštita životne sredine, životna sredina


U Nšu oboleleo još 268 od korone, u Vranju 98 i u Leskovcu 105 - JuGmedia\nPrema poslednjim podacima Gradskog štaba za vanredne situacije, na kovid 19 testirane su 502 osobe sa teritorije Pčinjskog okruga, a analize su pokazale da su 152 lica zaražena koronavirusom. Od ovog broja 98 je iz Vranja, 22 iz Surdulice, 17 iz Vladičinog Hana, 9 iz Bujanovca, 3 iz Trgovišta, 2 iz Preševa i jedan iz Bosilegrada.\nU Domu zdravlja Niš urađeno je 813 testova od čega je 268 sa pozitivnim rezultatom. Ovo su podaci objavljeni juče.\nU kovid bolnicama ZC Vranje hospitalizovana su 142 pacijenta, svi su pozitivni na koronavirus i sa upalom pluća, a na kiseoniku je 59 pacijenata. Na bolničko lečenje primljeno je 14 pacijenata, otpušteno 12, od kojih je jedan transportovan za Kruševac.\nZavod za javno zdravlje u Leskovcu saopštio je da je u toku jučerašnjeg dana testirano 387 osoba sa područja Jablaničkog okruga, a da su testovi pokazali da je njih 167 pozitivno na Covid 19, od kojih 105 iz Leskovca, 33 iz Vlasotinca, 11 iz Lebana, dve osobe iz Bojnika i 16 iz Medveđe.\nMeđu obolelima je 61 zaposlena osoba, 29 nezaposlenih, 34 penzionera, 30 učenika, devetoro dece i četiri studenta.


Izvor: B92, 25.Jul.2019, 09:24\nBeograd -- Evropski komesar za pristupne pregovore Johanes Han boraviće danas i sutra u radnoj poseti Beogradu.\nPo dolasku, komesar Han će se sastati sa predsednikom Srbije Aleksandrom Vučićem, a očekuje se da će dijalog Beograda >> Pročitaj celu vest na sajtu B92 << i Pritine biti jedna od tema razgovora dva zvaničnika.\nKomesar Han, koji se već angaovao oko deblokade dijaloga Beograda i Pritine najavio je da će tokom jula ponovo pokuati da motivie lidere dve strane da se vrate za pregovarački sto.\nPosle ostavke premijera privremenih kosovskih institucija Ramua Haradinaja očekuje se da će Vučić i Han razmotriti novonastalu situaciju i mogućnosti kako dalje sa procesom ukidanja tarifa i normalizacije odnosa Beograda i Pritine.\nHan je prolog meseca, povodom otvaranja novog poglavlja u pristupnim pregovorima, pozvao Srbiju da ubrza reformski proces i da sa većom odlućnoću radi na vladavini prava, fundamentalnim pravima i demokratskom uparvljanjanju.\nPremijerka Srbije i komesar za pristupne pregovore EU u 10 časova u petak odraće i konferenciju za novinare u Vladi Srbije. Han će tokom boravka u Begradu kao ambasador prisustvovati i regionalnoj manifestaciji Sportske igre mladih.\nAustrija je kandidovala Hana za treći mandat u Evropskoj komisiji, ali jo nije poznato koji resor bi nekadanji komesar za regionalnu politiku i proirenje mogao da dobije u narednom mandatu.


DANAS 5-6 PUTA VIŠE DECE IDE NA LEČENJE U INOSTRANSTVO: Predsednik Vučić odgovorio na kritike da država ne daje dovoljno novca!\no problemu koji je gorući\naleksandar krunic\t 21.09.2018. 12:27h\nPredsednik Srbije Aleksandar Vučić izjavio je da se danas pet do šest puta više dece leči u inostranstvu, od kada je osnovan Budžetski fond za lečenje pacijenata u inostranstvu 2014. godine i dodao da nije srećan što država ne može uvek da interveniše, ali da se situacija popravlja.\nVučić je rekao da se do osnivanja Fonda u proseku oko 110 dece lečilo, i to 2009. - 98 dece, 2010. godine - 116, 2011. - 140, a 2012. godine samo njih 45.\nOd osnivanja Fonda, 2015. godine na lečenje je upućeno 306 mališana, 2016. - 563, a prošle godine 614 dece.\n"To je četiri, a danas već i pet i šest puta više dece koju lečimo kroz Fond, novcem iz budžeta, nego ranije. Na to sam ponosan. Nisam srećan što i dalje imamo siromašnih ljudi koji ne mogu da plate lečenje za decu i što država ne može i svuda da interveniše, ali stvari dramatično popravljamo", rekao je Vučić novinarima upitan da prokomentariše kritike da država ne daje novac za lečenje dece.\nVUČIĆ ZAHVALAN PENZIONERIMA NAKON MERA ŠTEDNJE: Svakome ću lično uputiti pismo da se zahvalim!\n"Nemam ništa protiv. Nije moj posao da uživam u pohavalama i da želim pohvale, to mi ne treba. Važno je da ljudi u Srbiji sve vide i razumeju", dodao je komentarišući.\nPodsetio je da je Fond osnovan 2014. kako bi se lečilo više dece, odnosno kako bi se smanjio broj dece koje će se lečiti sms porukama.\n"Naravno da ne možete uvek sve da platite i da intervenište, nikada neće do kraja to biti potpuno pravedno i pravično, ali što više dece pomognete - time ste uradili nalepšu stvar za zemlju i narod", dodao je.\nUkazao je i da su liste čekanja u klinikama smanjene tri puta - sa 250.000 do 300.000 pre pet godina, na današnjih 70.000 pacijenata, što je, kaže, impresivan rezultat.\n"Nismo i dalje zadovoljni, ali to sve ne ide preko noći. Sve moramo novo da izgradimo, napravimo... Ali, ovo su dobri rezultati koji to pokazuju. A da li će neko da kaže hvala ili ne, pitanje je javnog diskursa i vaspitanja i ništa više od toga. Najmanje mogu da vam oproste da ste uspešniji od njih", rekao je Vučić.\nIstakao je da se grade nove i obnavljaju brojne zdravstvene ustanove u Srbiji, nabavlja moderna oprema.\n"Razumem one koji su razarali zdravstvene ustanove, podmetali požare po bolnicama, za šta nikada dokaza nećemo moći da nađemo, ali svi znaju o čemu se radi... i nikada nigde nisu izgradli. Nikada ovoliko bolnica, domova zdravlja, ambulanti po Srbiji nije izgrađeno u poslednjih 20-25 godina", rekao je Vučić.


Vulin: Teritorija Kosova najveći je izvor nestabilnosti u regionu | Ekspres.net\nTeritorija Kosova je pod prinudnom upravom Ujedinjenih nacija i najveći je izvor nestabilnosti u regionu, rekao je danas ministar odbrane Aleksandar Vulin i naveo da je Prištini jasno da kroz pregovore neće dobiti državu, čemu su se nadali.\n"Mi smo pristali na jednu formu razgovora pod pokroviteljstvom EU i dok se svi ne budu saglasili, nema uključivanja ni Amerike ni bilo koga drugog", rekao je Vulin za TV Pink i ocenio da Albanci beže od svake vrste pregovora.\nKomentarišući izjave u medijima pojedinih nemačkih poslanika, italijanskih i grčkih oficira koji su bili na Kosovu, Vulin je primetio da je očigledno "da ko god da je proveo vreme na Kosovu odande se vratio se kao zakleti Srbin, i najgore govori o šiptarskoj drzavi, što nije slučajno".\nNaglasio je da je u njoj zaposlen veliki broj ljudi, da se razvija i generiše veliki novac. Vulin je poručio i da u Srbiji postoji "lažna elita" koja pljuje po svojoj zemlji a kada im predsednik Aleksandar Vučić odgovori onda tvrde da je to diktatura.\n"Govorite šta god hoćete ali budite spremni na odgovor, to što ste profesor ne znači da ste bolji od nekog drugog", rekao je Vulin.\nministar odbrane kosovo aleksandar vulin priština Ujedinjene nacije dijalog


Kineska policija identifikuje građane po hodu - oradio.rs\nKineske vlasti počele su da primenjuju novi alat za nadzor i identifikovanje ljudi: softver za prepoznavanje jedinstvenog oblika tela i načina hoda svakog čoveka, čak i kada su im lica skrivena od kamera.\nVeć u upotrebi policije na ulicama Pekinga i Šangaja, sistem za "prepoznavanje hoda" je deo akcije u Kini za razvoj veštačke inteligencije i nadzor na osnovu praćenja podataka. Iako ovo predstavlja veliki korak napred u razvoju tehnologije, softver izaziva zabrinutost zbog svrhe njegovog korišćenja.\nSoftver iz video-snimka analizira siluetu osobe i njene pokrete da bi napravio jedinstven model načina na koji hoda ta osoba. Sistem, međutim, još nije u stanju da ljude identifikuje odmah, u "realnom vremenu". Korisnici moraju da najpre unesu video u program kojem treba desetak minuta da analizira jedan sat videa. Program ne zahteva posebne kamere, već može da koristiti snimke običnih kamera za nadzor da bi analizirao hod.\nMeđutim, zapadni mediji tvrde da će Kina ovu tehnologiju iskoristiti u neke druge svrhe, kao što je recimo, kontrolisanje građana, bez obzira da li se radi o kriminalcima ili disidentima. U ovom trenutku nije poznato da li je nova tehnologija prepoznavanja kretanja korišćena (i ako nije, da li će biti implementirana) u tim oblastima.


Banjaluka: Policija tvrdi da je štitila Vladu, aktivisti iznose nove optužbe\n23. juni/lipanj, 2012.\nBanjalučka policija saopćila je danas da građani, koji su se sinoć okupili ispred zgrade Radio televizije Republike Srpske u Banjoj Luci, „nisu postupili po naređenju policijskih službenika da ne prilaze zgradi Vlade RS-a, koja je jedan od posebo čuvanih objekata ispred kojeg po zakonu nije dozvoljeno okupljanje“.\nIstovremeno, aktivisti građanske inicijative iz Banje Luke „Park je naš“ su saopštili kako su pripadnici Ministarstva unutrašnjih poslova RS i danas 'još jednom dokazali da su u službi privatnih interesa tajkuna, a protiv građana Republike Srpske'.\nIzvođač radova za kompaniju „Grand trade“, u vlasništvo biznismena Mile Radišića, nenajavljeno je, kako je saopćeno, „krenuo da bagerima uništava javnu površinu i ruši drveće koje se nalazi izvan gradilišta u blizini 'Medicinske elektronike'“.\nRadišić se ovoga puta, tvrde, „okomio na javni put koji koristi porodica Vulić, a koja ima nekoliko sudskih presuda u svoju korist u vezi spornog zemljišta na kojem je počela gradnja“.\nS porodicom Vulić solidarisale su se komšije koje su izašle da im pruže podršku i zaustave nelegalno rušenje, a na zvaničan poziv građana stigli su i predstavnici Savjeta Mjesne zajednice Centar 2, Centra za životnu sredinu i aktivisti građanske inicijative „Park je naš“.\n„Policija je spriječila građane da zaustave nastavak nezakonitih radova, sugerisala komšijama da ostanu u svojim kućama, a sve u cilju zaštite interesa biznismena Mile Radišića“, tvrdi se u saopćenju.\nNakon što je inspekcija obustavila radove zbog nepostojanja dozvole, „pomoćnik komandira, policajac Darko Marčeta je vršio pritisak na vlasnika zemljišta Željka Vulića da dozvoli ulazak mašinama i nagodi se s izvođačem radova“, dodaje se u saopćenju.\nAktivisti građanske inicijative iz Banje Luke „Park je naš“ tvrde da je „ovaj incident jasno pokazuje da pripadnici MUP-a RS izlaze izvan svojih ovlaštenja i otvoreno se stavljaju u službu privatnih interesa biznismena bliskih vlastima RS“.\n„Današnji incident samo je nastavak represije policije RS koja je sinoć, pred zgradom RTRS-a, na najbrutalniji način prekoračila službena ovlaštenja i povrijedila jednog od učesnika mirnih šetnji. Ponašanje policije potvrđuje da vlasti Republike Srpske ne biraju sredstva u pokušajima da zaustave građansku inicijativu 'Park je naš', a čiji je cilj ukazivanje na spregu vlasti RS i kriminala“, stoji u saopćenju.


DPS, kroz zakone koje će donijeti, VDT-u želi oduzeti nadležnosti\nNaslovnica Južni Sandžak Rožaje DPS, kroz zakone koje će donijeti, VDT-u želi oduzeti nadležnosti\nJužni Sandžak, Crna Gora – Poslanica Pozitivne Crne Gore Azra Jasavić je kazala da DPS planira da od VDT-a, kroz zakone, koje će donijeti, napravi englesku kraljicu i oduzmu mu sve ingerencije koje se odnose na borbu protiv korupcije na visokom nivou i organizovanog kriminala. Iz tog razloga ta partija, kako je navela ne može podržati kandidata za VDT-a. – Sjednica Skupštine CG, Cetinje 07.10.2014.\n“Pozitivna ne može podržati kandidata ne zato što se ne vrijedi, radi se o izuzetnom čovjeku, već zato što od njega hoćete da napravite nekog ko neće imati rezultata da bi vi trajali”, izjavila je Jasavić.\nKako je kazala, pitanje izbora VDT-a ključno je zbog uspostavljanja pune pravne sigurnosti, bez koje nema vladavine prava i dodala da put ka EU zavisi od spremnosti da se Crna Gora uspješno bori sa korupcijom i organizovanim kriminalom.\nU Pozitivnoj su, kako je navela, zaključili da iz DPS -a planiraju da, od VDT-a, kroz zakone, koje će donijeti, naprave englesku kraljicu i oduzmu mu sve ingerencije koje se odnose na borbu protiv korupcije na visokom nivou i organizovanog kriminala.\n“Smatramo da Stanković zaslužuje da bude VDT, ali ne sa ovakvim ovlašćenjima, jer ne želimo da ga dovedemo u situaciju da ga prozivamo u skupštini nakon izvještaja, jer odbijaju da mu daju ovlašćenja.”, zaključila je Jasavić.


Gurović: Nedopustivo je da 40-godišnji Skola ima više energije od centara Srbije\nB92\t15.09.2019 11:24\nMilan Gurović, nekadašnji reprezentativac Srbije, nije mogao da odgovori na pitanje da li je uspeh ili neuspeh peto mesto na Mundobasketu.\n"Zavisi iz kog ugla se gleda. Mi smo možda razmazili naciju u poslednjih 20-30 godina. Naši navijači su navikli na odličja. Ali treba da shvatimo da smo mala i ponosna država, sa velikim srcem. Na poslednja tri tkamičenja smo imali tri odličja, to je veliki uspeh srazmerno broju stanovnika", rekao je Gurović za TV Prva.\nSrbija je u četvrtfinalu izgubila od Argentine, koju je do trijumfa predvodio 40-godišnji Luis Skola.\n"Ja to gledam na jedan loš dan. Iznervirao sam se zbog Argentine, jer je jedan Luis Skola, koji ima 40 godine, imao više energije nego svi naši centri zajedno. To je nedopustivo u četvrtfinalu, to je borba za "život i smrt". Možeš da imaš loš dan, da te ne ide u napadu, ali moraš da igraš odbranu i da imaš energiju", kazao je Gurović i dodao:\n"Da li uspeh ili neuspeh? Neka ostane znak pitanja".\nNaši košarkaši u domovinu se vraćaju kao petoplasirana ekipa, pošto su u utakmicama za plasman od 5. do 8. mesta pobedili Ameriku i Češku.\n"Imali smo kvalitet, bilo je prenaduvano u medijima da mora da se osvoji zlato. Oni momci to čitaju posle treninga, čitaju medije. I onda se stvara vrsta pritiska, to je verovatno uticalo na četvrtfinale, koje je najkritičnija tačka".\nGurović je pružio podršku Aleksandru Đorđeviću, koji neće produžiti ugovor sa KSS.\n"Njemu je istekao ugovor, treba mu skinuti kapu. Tri srebrne medalje, mnogo nas je zadužio. Možda je red da neko drugi dobije šansu, sad je na KSS da odluči".\nGurović se osvrnuo i na Amerikance, koji, kako kaže, imaju drugačije razmišljanje. Za njih je ovo žrtva, a za njega i njegove drugare igrati za reprezentaciju je bila čast.\n"Mi se nismo žrtvovali. Nama je čast bila da igramo za reprezentaciju i da predstavljamo narod. Nema tu žrtve, to se podrazumeva. S drugim mentalitetom ideš, Amerikanci to gledaju drugačije", zaključio je Gurović.


FK Željezničar raspisuje javni poziv za dostavljanje ponuda u svrhu izgradnje istočne tribine Stadiona Grbavica – FK Željezničar\nFK Željezničar raspisuje javni poziv za dostavljanje ponuda u svrhu izgradnje istočne tribine Stadiona Grbavica\nFK Željezničar raspisuje javni poziv zainteresovanim kompanijama za dostavljanje ponuda u svrhu izgradnje istočne tribine Stadiona Grbavica kapaciteta 4.590 sjedećih mjesta.\nZainteresovane kompanije trebaju najkasnije do 29. septembra 2016. godine elektronskim putem na mail info@fkzeljeznicar.ba ili putem pošte kontaktirati administraciju Kluba u svrhu preuzimanja aproksimativnog predmjera radova i projekta za izgradnju istočne tribine neophodnog za dostavljanje ponuda.\nDodatno, Klub cijeni potrebnim informisati javnost da projekat izgradnje istočne tribine podrazumjeva niz aktivnosti kao što je izrada odgovarajuće projektne dokumentacije, ishodovanje odgovarajućih dozvola, izbora izvođača radova, izvođenje pripremnih i ostalih radova, nadzora nad izvođenjem istih i sl. Neke od ovih aktivnosti su već završene, neke su u toku, dok realizacija najznačajnijih aktivnosti tek predstoji.\nKlub će angažovati sve svoje resurse za stvaranje preduslova da projekat istočne tribine, kao projekat od opšteg interesa bude realizovan u što skorijem vremenu, te se nadamo da u nastavku realizacije projekta nećemo imati značajnijih smetnji koje bi usporile realizaciju ovog projekta.\nKlub će uvažavajući zainteresovanost javnosti, a prije svega navijača Kluba, u narednom periodu putem zvanične stranice, javnost informisati o najznačajnijim aktivnostima na projektu izgradnje istočne tribine na Stadionu Grbavica.


Zvezda završila pripreme na Zlatiboru, kakvi su utisci i zašto ih raspored ne zanima? - Sportske.net\nJutrošnji trening bio je poslednji pred povratak u Beograd.\nHIT - ''Grof'' otkrio Jovićev ''pekarski'' nadimak, uz novu poruku napadaču Reala!Predstavljen Joveljić!Zvezda traži zadnjeg veznog, fudbaler PAOK-a prvi pik!Zagrevanje pred žreb, Hrvati o ''nepoželjnoj'' Zvezdi!Završeno, Ajntraht doveo Jovićevog naslednika! Zvezdi će milioni stizati u čak četiri faze!\nZvezdina ekspedicija je realizovala planirano tokom bazičnih priprema na Zlatiboru i sada je vreme za povratak u Beograd, ali se tu crveno-beli neće dugo zadržati.\nSamo jedan dan će boraviti u našem glavnom gradu, a onda sledi odlazak na završni deo priprema, u Austriju.\nSvoje utiske posle svega što je urađeno na Zlatiboru je u izjavi za klupski sajt izneo Nemanja Milunović, Zvezdin iskusni štoper.\n''Nisu se ove pripreme razlikovale od drugih, svaki početak je težak. Nismo imali dugu pauzu, samo dve nedelje odmora od kraja sezone do polaska na Zlatibor, ali i pored toga smo orni za rad.\nBazične pripreme koje su nam najbitnije zbog fizičke spreme smo uradili odlično, šef je zadovoljan, tako da i mi moramo biti zadovoljni svojim radom'', izjavio je Milunović.\nZa sada je jedino novo ime štoper Radovan Pankov, koji će u novoj sezoni možda igrati u tandemu baš sa Milunovićem.\n''Svi igrači su ga lepo prihvatili, kao i svakog drugog ko dođe u Zvezdu. Mislim da se već uklopio i u sistem igre i radi dobro. Sačekaćemo utakmicu za pravu ocenu, ali on je bez sumnje kvalitetan i dobar igrač'', objašnjava Milunović.\nTokom Zvezdinog boravka na Zlatiboru obavljen je i raspored takmičenja za novu sezonu, ali crveno-bele to previše i ne zanima.\n''Ispratio sam raspored prvenstva, ali kao što već svi znaju gledamo samo našu igru, nije nam bitan protivnik, uvek očekujemo pobedu'', poručio je Milunović.


Svjetske zvijezde stižu na “Banja Luka Fest”\nNOVI MUZIČKI FESTIVAL Tvrđava Kastel od 25. do 30. avgusta\nZa ovu prilliku organizatori pripremaju sjedeću platformu sa kojom će Kastel zablistati u novom sjaju i na taj način publici ponuditi nezaboravno iskustvo koncerata na otvorenom\nFado diva Mariza\nPrvi Internacionalni muzički festival “Banja Luka Fest”, u organizaciji agencije “Stars&more” održat će se na tvrđavi Kastel, od 25. do 30. avgusta. Svjetske zvijezde, glamur, crveni tepih, spektakularni koncerti, brojne poznate ličnosti iz cijelog regiona, veliki broj medijskih kuća i posjetilaca i još mnogo toga desit će se u šest festivalskih dana.\nSvečano otvaranje Festivala, o kome će uskoro biti više riječi, organizatori najavljuju kao do sada neviđen muzički spektakl.\nMeđu svjetski poznatim imenima, koja će nastupiti na velikoj sceni tvrđave Kastel, najviše pažnje svakako privlači najpoznatija fado diva Mariza. Čuvena Portugalka ove godine slavi 20 godina muzičke karijere i u okviru svoje slavljeničke turneje će posjetiti i Banjaluku, što će nesumnjivo biti događaj za pamćenje.\n-Uz velike zvijezde, sjajne koncerte, dobru energiju, odličnu organizaciju i niz vrlo zanimljivih pratećih sadržaja tokom svih šest festivalskih dana želimo poslati pozitivne poruke iz Banjaluke kao mjesta dobrih susreta.\nAmira Medunjanin Foto: Agencije\n-Uprkos trenutnoj situaciji i mnogobrojnim izazovima, uspjeli smo da dovedemo velike izvođače kao što su Mariza, Luka Šulić 2Cellos, Amira Medunjanin, Zvonko Bogdan i "Bijelo dugme". Ovo je tek početak. Cilj nam je da ovaj festival postane tradicionalni, i da se od ove godine uvrsti na mapu najznačajnijih dešavanja u regionu iz oblasti kulture, umjetnosti i muzike. Želja nam je da pokažemo sve potencijale koje Banja Luka ima, da privučemo publiku iz regiona i uključimo lokalnu zajednicu - rekla je Biljana Čigoja, direktor “Banja Luka Fest-a”.\n"Bijelo gudme" Foto: Agencije\nTakođe, atraktivna festivalska lokacija, velika scena tvrđave Kastel, za potrebe festivala bit će posebno prilagođena. Za ovu prilliku organizatori pripremaju sjedeću platformu sa kojom će Kastel zablistati u novom sjaju i na taj način publici ponuditi nezaboravno iskustvo koncerata na otvorenom.\nExit festival u avgustu: Izašli smo iz ratova, izaći ćemo i iz pandemije\nFestival Banja Luka Amira Medunjanin\nEmir Hadžihafizbegović u žiriju s Denijem Gloverom te Nurijem Bilge Džejlanom\nExit se pomjera za avgust\nMuzički festivali "Outlook" i "Dimensions" odgođeni za ljeto 2021. godine


Ćiro: Prosinečki je čisti pogodak za BiH, trenerski je nadaren više i od Slavena Bilića - Klix.ba\n4.1.2018. u 16:10\n"Čisti pogodak!", samouvjereno je odgovorio Ćiro na pitanje o izboru Prosinečkog na mjesto selektora BiH.\n"Prosinečki će sigurno dati satisfakciju nogometnom puku BiH, jer je znalac, jer je jedna moralna vertikala i što je nainteresantnije ambiciozan je, jer on nikada ne bi preuzeo tu odgovornost da nije siguran da će vam svima dati satisfakciju", kazao je Blažević.\n"Tu nema nikakvih prepreka. Prosinečki je samostalan čovjek koji zna svoj posao. Niko mu se neće moći miješati bez obzira na stanovite deformacije ljudi koji vode savez", smatra Ćiro.\nnogometna reprezentacija BiH Zmajevi Nogometni savez BiH NSBiH Robert Prosinečki Miroslav Ćiro Blažević\nNovogodišnja turneja Četiri skakaonice: Fenomenalni Stoch slavio i u Innsbrucku\n04.01.2018. u 16:08


Dokazali da mogu efikasno da ostvaruju rezultate | MINA\nNaslovnica MINA Business Dokazali da mogu efikasno da ostvaruju rezultate\nPodgorica, (MINA-BUSINESS) – Transportna zajednica je, uprkos nevoljama koje su zadesile svijet usljed pandemije koronavirusa, dokazala da može da se efikasno povezuje i ostvaruje rezultate, kao i sve, ugovorom o njenom osnivanju, zacrtane ciljeve, saopštio je ministar saobraćaja i pomorstva, Osman Nurković.\nOn je danas učestvovao na Ministarskom savjetu Transportske zajednice koji je usljed pojave koronavirusa održan online.\nNurković je, kako je saopšteno iz Ministarstva saobraćaja i pomorstva, kazao da je zadovoljan što prisustvuje Ministarskom savjetu uprkos svim nevoljama koje su zadesile svijet usljed pandemije koronavirusa.\n„Nažalost, živimo u vremenu kada je povezivanje glavna tema svih učesnika koji posvećeno rade na zadacima uspostavljanim u okviru Berlinskog procesa, ali povezujemo se uz pomoć uređaja koji nam omogućavaju da, uprkos svim nedaćama, komuniciramo na način koji nije moj omiljeni, jer živa riječ i bliski fizički susreti su po mom iskustvu dovodili do najboljih rezultata“, kazao je Nurković.\nOn je naveo da su, iako u nepovoljnim okolnostima izazvanim pojavom koronavirusa, dokazali da mogu efikasno, možda čak i efikasnije, da se povezuju i ostvaruju rezultate u trenucima kada nevolja na to natjera.\n„Čist primjer uspješne saradnje ogleda se u uspostavljanju zelenih koridora i njihovo funkcionisanje. Nadam se da ćemo, u skladu sa preporukama da se ova inicijativa održi i zaživi i nakon što čovječanstvo savlada pandemiju, nastaviti da primjenjujemo i unapređujemo sve ovom inicijativom uspostavljene mehanizme“, rekao je Nurković.\nOn je naveo da su danas, kao i u prethodnim danima, imali priliku da se upoznaju sa osnovnim načelima i principima nedavno usvojenog Ekonomskog i investicionog plana Evropske unije (EU) za Zapadni Balkan.\n„Naš zadatak je da ne iznevjerimo, da ovakav gest EU i to u vremenu kada se svaka strana bori da sačuva ekonomsko blagostanje svojih građana prihvatimo kao veliki izazov i posvećeno radimo na implementaciji zacrtanih ciljeva Agende povezivanja, koristeći sve dostupne finansijske resusrse“, rekao je Nurković.\nPrema njegovim riječima, saobraćaj je sektor koji je kroz ovaj Plan prepoznat kao jedan od najznačajnijih sektora za investiranje u periodu do 2027. godine.\n„Ovim planom jasno su naglašeni prioriteti i to sve sa ciljem da se uspostavi što veći stepen održivog ekonomskog rasta, uz, posebno naglašavam, značaj primjene svih principa digitalne i zelene transformacije“, rekao je Nurković.\nNa Ministarskom savjetu Transportske zajednice učestvovali su komesari za saobraćaj i proširenje, Adina Valean i Oliver Varhelyi, ministri saobraćaja zemalja Zapadnog Balkana, direktor Stalnog sekretarijata Transportne zajednice, Matej Zakonjšek, kao i predstavnici Regionalnog Upravnog odbora Transportne zajednice i predstavnici Direktorata za mobilnost Evropske komisije.\nNurković je kazao da je zadovoljan što je Sekretarijat Transportne zajedice zaživio, da su se upostavili svi tehnički i administrativni kapaciteti za njegovo pravilno funkcionisanje i da obavlja svoju, ugovorom o osnivanju Transportne zajednice, zacrtanu ulogu.\n„Čestitke na izboru menadžmenta. Gospodin Zakonjšek je nedavno boravio u Crnoj Gori gdje smo imali prilike da razgovaramo i moj je lični utisak vrlo pozitivan. Uvjeren sam u potpunu posvećenost Sekretarijata i snažno podržavam sve ideje o budućoj saradnji, uključujući i ideju organizovanja formalih i neformalnih susreta na svim nivoima. Želim puno sreće u budućem radu kako njemu, tako i ostalim kolegama iz Sekretarijata i ohrabrujem da nastave sa ispunjavanjem ambicioznih planova“, rekao je Nurković.\nOn je ocijenio da se samo uz takav duh i posvećenost može računati jednog dana da su ideje postavljene prije mnogo godina o integraciji Zapadnog Balkana u EU imale svrhu.\n„Rad na implementaciji mjera iz akcionih planova, koje ovom prilikom odobravam, jesu nešto što nas čeka u vrlo bliskoj budućnosti. Nadam se da ćemo kroz sprovođenje svih postavljenih mjera doprinijeti reformi željeznica, uspostaviti puteve klimatski otporne, osnove za uvođenje inteligentnih transportnih sistema, smanjiti čekanja na graničnim prelazima, poboljšati svaku saobraćajnu infrastrukturu, doprinijeti viziji nula broj smrtnih slučajeva i teško povrijeđenih na našim putevima i doprinijeti poboljšanju ekonomskih i životnih uslova građana i biznisa u regionu“, precizirao je Nurković.\nNurković je potvrdio da je Crna Gora u potpunosti posvećena implementaciji kako ugovora o osnivanju Transportne zajednice, tako i svih usvojenih deklaracija.


„Snažna podrška građana najveća nam je potvrda da ide pobjeda ako Bog da“ | Zivinice.ba\n„Snažna podrška građana najveća nam je potvrda da ide pobjeda ako Bog da“\nAutor: Šefik Gadžo 22.10.2020 12:30\nUz poštivanje higijensko epidemioloških mjera kandidati GO SDA Živinice i kandidat za gradonačelnika Samir Kamenjaković družili su se sa građanima našeg grada na promotivnom štandu ove stranke.\nKandidati su u razgovoru sa građanima upoznali ih sa platformom i ciljevima SDA u narednom periodu. Građani su u velikom broju prilazili štandu i iskazivali svoju nesebičnu podršku svim kandidatima, ističući da se u protkleih 4 godine naš grad preporodio infrastruturno i u privrednom smislu uz poseban napredak kulture i sadržaja za mlade.\nOva aktivnost će biti nastavljena tokom čitave kampanje kako bi se građani što bolje upoznali sa kandidatima i izbornom platformom SDA.\nSnažna SDA sigurna BiH-a!/OIŠ GO SDA ŽIVINICE/


BAJDEN ŠALJE DECU MIGRANTE U VOJNE BAZE: Uhapšeni maloletnici sa međe biće raspoređeni u Teksasu\nADMINISTRACIJA predsednika SAD DŽozefa Bajdena zatražila je od Pentagona upotrebu vojnih baza za smeštaj rastućeg broja maloletnika koji ilegalno prelaze južnu američku granicu. Portparol Pentagona DŽon Kirbi rekao je novinarima da je Ministarstvo zdravlja i socijalne službe zatražilo da koristi objekte u bazi San Antonio i Fort Blis u Teksasu, za smeštaj neodređenog broja maloletnika uhapšenih posle prelaska granice iz Meksika.\nPošto je predsednik Bajden brzo opozvao imigracionu politiku svog prethodnika Donalda Trampa, od izgradnje graničnog zida do zahteva da azilanti čekaju u Meksiku, ogromna plima migranata iz Centralne Amerike preplavila je južnu američku granicu.\nNJihov broj je toliki da je preplavljena američka granična patrola započela puštanje privedenih migranata u SAD, ne trudeći se da im daje obaveštenja o sudu, ili čak u nekim slučajevima i testove za kovid-19.\nNo, poseban problem predstavljaju maloletnici bez pratnje, jer ih je više od 15.000 trenutno u pritvoru, dok vlasti upozoravaju da u objekte može da stane samo 10.000.\nOGLASIO SE DŽO BAJDEN: Predsednik SAD reagovao na lansiranje severnokorejskih raketa\n24. 03. 2021. u 08:34\n"LAVU NE MORATE GOVORITI DA JE LAV" Bivša Bajdenova pomoćnica dala najjači komentar na skandaloznu Bajdenovu izjavu\n23. 03. 2021. u 22:39\nLUKAŠENKO "PECNUO" BAJDENA: Evo kako ću se ja popeti u avion kada odem u penziju (VIDEO)\n23. 03. 2021. u 21:51\nmigranti virus korona Bajden vojne baze SAD DŽo Bajden DŽozef Bajden\n30. 06. 2022. u 07:31 >> 10:19


Potvrđena dosadašnja dobra saradnja i najavljeni novi razvojni projekti\nPosjeta ambasadorice Švicarske u Bosni i Hercegovini\nAmbasadorica Švicarske u BiH Andrea Rauber Saxer danas je posjetila Bosansko-podrinjski kanton Goražde, gdje se susrela s premijerom kantona Emirom Okovićem i ministricom za socijalnu politiku, zdravstvo, raseljena lica i izbjeglice Sabirom Bešlijom.\nNa sastanku, kojem je prisustvovao i sekretar Vlade Emir Sijerčić, razgovarano je o dosadašnjoj saradnji i vrijednim projektima koji su posredstvom Švicarske ambasade realizovani na prostoru ovog kantona.\nTakođer, razgovarano je o aktuelnim aktivnostima i planovima Vlade, kao i nastavku saradnje sa Švicarskom ambasadom.\nAmbasadorica Rauber Saxer najavila je ovom prilikom nove programe koji će se realizovati putem Švicarske ambasade.\nGovoreći o onome što je do sada postignuto na planu privrednog razvoja i zaposlenosti, ambasadorica je kazala da je Bosansko-podrinjski kanton postigao veoma dobre rezultate u ovoj oblasti, te da može poslužiti kao primjer ostalim kantonima.\nPremijer Emir Oković je istakao da je Bosansko-podrinjski kanton Goražde kroz saradnju sa Ambasadom Švicarske trenutno uključen u nekoliko različitih projekata.\nKao veoma značajan, pomenut je projekat Mobilnog biroa koji se realizuje u sklopu Projekta zapošljavanja mladih (YEP projekat) u saradnji sa Službom za zapošljavanje BPK Goražde koji je, kako je istaknuto, već dao pozitivne rezultate.\n– Pored toga, kroz pojedine projekte UNDP-a, kao što su Projekat razvojnog planiranja i Projekat za dijasporu zajedno ulazimo u neke nove aktivnosti. Naravno, Švajcarska ambasada je uključena i u projekat stambenog zbrinjavanja, znamo da se grade novi stambeni objekti u općini Pale i Foča u Federaciji BiH, a općini Goražde takođe ovih dana će biti raspisan tender za jedan objekat – kazao je premijer.\nNa sastanku je razgovarano i o aktuelnom stanju i potrebama u oblasti socijalne politike, zdravstva, raseljenih lica i izbjeglica na području Bosansko-podrinjskog kantona Goražde, s ciljem da se sagledaju najpovoljniji modaliteti saradnje i rješavanja najvažnijih pitanja u pomenutim oblastima.\n– U svakom slučaju, saradnja je veoma dobra i ista će biti nastavljena kroz nekoliko projekata koji su u toku, a ono što smo upoznati je da švajcarska Vlada priprema za Bosnu i Hercegovinu novi četverogodišnji plan sa kojim ćemo naknadno biti detaljno upoznati i pokušati se uklopiti u sve ono što bude strateški cilj Švajcarske u BiH – zaključio je premijer Emir Oković.


Youth&SPA Erasmus + KA3 project\nТакмичење „Најлепши хлеб“\nEUROPEAN YEAR OF CITIZENS WORKSHOP\nNa manifestaciji je učestvovalo ukupno 32 učesnika iz sledećih gradova:\n1. Samouprava opštine Ferencvaroš - Mađarska: 9\n3. Samouprava grada Kiškunhalaša - Mađarska: 4\n4. Samouprava opštine Kanjiža - Srbija: 7\n5. Grad Sfantu Gheorghe - Rumunija: 4\n6. Samouprava grada Tata - Mađarska: 4\nMesto i datum оdržavanja: Kanjiža (Serbia), 15. - 16. novembar 2013.\nMesto: Kanjiža (Srbija), Art Garni Hotel, konferencijska sala.\nDatum: 15.-16. novembsr 2013.\nUčesnici: Na osnovu priložene liste prisutnih\nTema: EUROPEAN YEAR OF CITIZENS workshop\nNa stručnom susretu u Kanjiži su se sastali rukovodioci i predstavnici obrazovnih institucija iz bratskih gradova, đačkih veća, kao i predstavnici organizacija koji se bave dobrovoljnim radom. Cilj radionice je bila razmena iskustava na polju obrazovanja, prikazivanje primera dobre prakse, kao i identifikacija zajedničkih problema poput učenja na maternjem jeziku za manjine, važnost poznavanja jezika društvene sredine kao i stranih jezika.\nPredstavnici institucija i organizacija bratskih gradova su imali priliku da se predstave i da se upoznaju sa radom kolega. Tokom radionice je bilo i diskusije o tome kakve su mogućnosti za studiranje i zaposlenje unutar i van Evropske unije.\nMladi još uvek nailaze na poteškoće na poljima zaposlenja, obrazovanja i stručnog usavršavanja. Ukoliko Evropa želi da ostvari svoje ciljeve vezane za obrazovanje i zaposlenje, mora da se pobrine za adekvatnu društvenu i stručnu integraciju mladih. To bi istovremeno doprinelo i ličnom samoostvarenju mladih i njihovom izraženijom građanskom aktivnošću.\nDomaćini su predstavili obrazovni sistem u Srbiji kao i opštinski akcioni plan za omladinu za period 2010-2014 čiji je primarni cilj poboljšanje statusa mladih u opštini. Učesnici radionice su mogli da se upoznaju sa stanjem pu prosveti u opštini Kanjiža, kao i stručnim aktivnostima i obrazovnim programom Regionalnog centra za profesionalni razvoj zaposlenih u obrazovanju.\nTokom diskusije su se učesnici osvrnuli na jačanje uloge maternjeg jezika, na nepoznavanje zvaničnog jezika države i negativnim posledicama koje iz toga proizilaze, detaljno poznavanje stranog jezika koje doprinosi lakšem zaposlenju mladih, razloge za emigraciju mladih, važnost učenja i ostanka u rodnoj zemlji, rano osoposobljavanje učenika, značaj rada nacionalnih saveta, kao i na mogućnosti saradnje između obrazovnih institucija.\nRezime komentara sa radionice:\n1. Institucije obrazovanja imaju ulogu u očuvanju zajednice i jezičkog okruženja i jak su faktor u vaspitanju dece i mladih i procesu njihovog odrastanja.\n2. Potrebno je iskoristiti programe Evropske unije koji daju mogućnost i priliku za saradnju srpskih, mađarskih, rumunskih i slovačkih škola, kao i sticanje zajedničkih iskustava kod mladih.\n3. Treba stvoriti mogućnosti za učenje na maternjem jeziku za nacionalne manjine i omogućiti prijemne ispite na maternjem jeziku.\n4. U obrazovanju manjina treba obezbediti dovoljan broj nastavnih knjiga na jeziku nacionalne manjine odgovarajućeg sadržaja.\n5. Treba podsticati talentovane đake koji tokom školovanja postignu izuzetne rezultate.\n6. Potrebno je sačiniti takve programe ili programske pakete koji pomažu razvoj učenika.\n7. Potrebno je povećati prelaznost kroz sisteme obrazovanja i doškolovanja (studiranje širom Evrope bez prepreka).\n8. Potrebno je obezbediti uslove za ostajanje i prospetitet u zemlji rođenja.\nNakon završetka radionice su učesnici posetili gimnaziju koja je specijalizovana za fudbal a koja talentovanoj deci obezbeđuje mogućnost za dalji razvoj, ako i osnovnu školu Ferenc Kiš. Obe škole su u Totovom Selu, mesnoj zajednici u sastavu opštine Kanjiža.


Nova vozila "Gradskoj čistoci" za suzbijanje komaraca! Foto/Video - Informer Ad\nNova vozila "Gradskoj čistoci" za suzbijanje komaraca! Foto/Video\nJKP "Gradska čistoća" od danas će za suzbijanje komaraca koristiti još 10 novih, terenskih vozila, koji su predstavljeni na Adi Ciganliji\nNova vozila, sektora ekologije i unapređenja životne sredine JKP "Gradske čistoće" koristiće se za pristup nepristupačnim terenima gde je gusta vegetacija, kako bi se lakše omogućilo suzbijanje larvi i odraslih komaraca.\n"Sada ukupno imamo 32 vozila, a tretiramo 12.000 hektara larvi i negde oko 130.000 hektara odraslih komaraca i na taj način štitimo građane od komaraca", rekao je Vesić.\nDirektor JKP "Gradska čistoća" Marko Popadić rekao je da su sredstva odobrena od strane Biološkog fakuteta i Instituta za pesticide, da je bezbedan i da nema nikakve štetne posledice ni prema ljudima, ni prema zivotinjama.\nGoran Vesić vozila zaprašivanje komaraca Beograd


Moskva slavi Dan grada: Putin poručio – korona nas je ujedinila /video/ - Sputnjik Srbija\n00:24 23 Oktobar 2020\n13:17 05.09.2020 Preuzmite kraći link\n„I mi, građani Rusije, osećamo to jedinstvo, cenimo i volimo našu prestonicu. Još jednom vam čestitam ovaj praznik, želim vam svima puno zdravlja“, rekao je Putin.\nRuski predsednik je ocenio i da je virus korona uspeo da ujedini građane ruske prestonice čak i u ovim teškim vremenima pandemije.\n„Svedoci smo koliko je bilo teško građanima drugih prestonica, međutim, Moskva – Moskva se snašla i izašla na kraj. Ljudi su se svakojako odnosili prema ograničenjima, ali generalno gledano, Moskovljani su pokazali veliku svest, jedinstvo i disciplinu“, dodao je.\nKazao je i da se konačno duh i ritam života polako vraća na ulice ruske prestonice.\nInače, ove godine Moskva obeležava 873. godišnjicu od osnivanja.\nProslava, Moskva, Rusija


Uspešna Akcija Crvenog krsta u Knjaževcu: Prikupljeno 85 jedinica krvi – Knjaževačke vesti\nHome / Knjaževac / Uspešna Akcija Crvenog krsta u Knjaževcu: Prikupljeno 85 jedinica krvi\nPrva ovogodišnja akcija dobrovoljnog davanja krvi, u organizaciji Crvenog krsta Knjaževac i Službe za transfuziju krvi, organizovana je u prostoru Doma kulture u Knjaževcu. Ovom prilikom prikupljeno je rekordnih 85 jedinica dragocene tecnosti.\nDanas je bilo i razočaranih što zbog trenutnih zdravstvenih problema nisu uspeli da pomognu.\nU Crvenom krstu se nadaju da će prvom ovogodišnjom akcijom prikupljanja krvi nastaviti prošlogodišnji trend koji pokazuje da se Knjaževčani odazivaju ovakvim akcijama više od drugih u Srbiji. Podaci Zavoda za transfuziju krvi Srbije pokazuju da je 97 procenata građana u prilici da koristi dobročinstvo tri procenta dobrovolnjih davalaca.\nApel Službe za transfuziju za povećanjem rezervi krvi i dalje je otvoren, a predstavnici knjaževačkog Crvenog krsta se zahvaljuju svim učesnicima ove akcije, na velikom odazivu i pokazanoj humanosti.\nNext: Knjaževački košarkaši deo akcije „Basket for kids“


EU zabrinuta zbog vojne saradnje Srbije sa Rusijom i Belorusijom - 07.11.2018, Sputnik Srbija\nEU zabrinuta zbog vojne saradnje Srbije sa Rusijom i Belorusijom\nEvropska unija poziva Srbiju da se bori protiv „zavisnosti od isporuka ruskog gasa“, navodi se u izveštaju Komiteta za spoljne poslove Evropskog parlamenta. 07.11.2018, Sputnik Srbija\n11:45 07.11.2018 (Osveženo: 11:55 07.11.2018)\nEvropska unija poziva Srbiju da se bori protiv „zavisnosti od isporuka ruskog gasa“, navodi se u izveštaju Komiteta za spoljne poslove Evropskog parlamenta.\nTako se Srbiji predlaže da stimuliše investicije u obnovljive izvore energije, kao i da „diversifikuje izvore proizvodnje električne energije u zemlji sa fokusom na druge vrste obnovljivih izvora“.\nPodsećamo da je prošle godine objavljeno da Moskva i Beograd rade na mogućnosti povezivanja Srbije sa izgradnjom gasovoda „Turski tok“, a predsednik Srbije Aleksandar Vučić je u maju ove godine izjavio da je zemlji potreban ruski gas i stoga podržava izgradnju „Turskog toka“.\n„Potrebno nam je da nabavimo gas. Ako Ukrajina zatvori gasovod, Srbija i Turska će biti još više povezane“, rekao je predsednik.\nIstovremeno, Evropski parlament podseća da Beograd dobija finansijsku pomoć od EU. Stručnjaci ističu da rukovodstvo Evropske unije traži načine da izvrši pritisak na srpsko rukovodstvo, pokušavajući da od njega dobije „političku lojalnost“ u zamenu za dotacije. Pritom je sâm Beograd više puta izjavljivao da je zemlja zainteresovana za svestrane kontakte sa Moskvom i da ne želi da se pridruži antiruskim sankcijama.\nOsim toga, EU izražava zabrinutost zbog vojne saradnje Srbije sa Rusijom i Belorusijom, a takođe preporučuje Beogradu da „obezbedi veću usklađenost“ između svoje i evropske spoljne politike.\n„(Evropski parlament) je zabrinut zbog kontinuirane vojne saradnje Srbije sa Rusijom i Belorusijom“, navodi se u izveštaju.\nOdbrambena politika Srbije zasnovana je na vojnoj neutralnosti. Prema parlamentarnoj Rezoluciji usvojenoj 2007. godine, zemlja je obavezna da održava neutralnost i da se ne pridružuje vojnim blokovima.\n8 Oktobar 2018, 09:44\nUprkos „zabrinutosti“ Evropske unije, Srbija je više puta naglašavala svoj interes za vojno-tehničku saradnju sa Moskvom. Tako je 2016. godine Vučić, koji je tada bio premijer, izjavio da će Rusija Srbiji pokloniti šest lovaca MiG-29 i desetine oklopnih vozila u okviru vojno-tehničke pomoći.\nInteres dveju zemalja u razvoju vojne saradnje najavio je i ruski ministar odbrane Sergej Šojgu.\nA 2017. godine Belorusija je odobrila nacrt zakona o ratifikaciji sporazuma sa Srbijom o vojno-tehničkoj saradnji. Već u aprilu 2018. godine objavljeno je da je Srbija dobila od Belorusije četiri lovca MiG-29.\nOd 2015. godine održavaju se rusko-belorusko-srpske vojne vežbe „Slovensko bratstvo“. U junu 2018. godine vojske Rusije, Belorusije i Srbije odradile su vežbe primene koalicione taktičke grupe u izvršavanju mirovnih i protivterorističkih operacija.\nMeđutim, Srbija je i partner NATO-a, iako ne planira da ulazi u ovaj vojni blok. U oktobru ove godine predsednik Srbije je na sastanku sa predsednikom Rusije Vladimirom Putinom izjavio da Srbija ne namerava da uđe u NATO.\nOsim toga, u dokumentu se ističe da Evropska unija još jednom poziva Srbiju da poveća usaglašenost u svojoj spoljnoj politici sa evropskim državama, „uključujući i u odnosu na Rusiju“.\n„(Evropski parlament) poziva Srbiju da obezbedi veću usaglašenost sa bezbednosnom i spoljnom politikom Evropske unije, uključujući i u odnosu prema Rusiji, koja je takođe članica UN“, precizira se u izveštaju Evropskog parlamenta.\nIstovremeno, u dokumentu se naglašava da Srbija dobija pomoć od EU od 2014. godine, a ukupan iznos do 2020. godine iznosiće 1,5 milijardi evra.\n„U periodu pre pridruživanja Evropskoj uniji Srbija dobija pomoć predviđenu Mehanizmom pomoći zemljama u procesu pristupanja EU (IPA II), čija je očekivana dodeljena suma 1,5 milijardi evra za period 2014-2020. godine“, piše u dokumentu.\n1 Novembar 2018, 17:36\nEvropska unija je više puta pozvala Beograd da usaglasi svoju spoljnu politiku sa evropskim zemljama. Tako je još 2017. godine šef delegacije EU u Beogradu Sem Fabrici izjavio da EU očekuje da Srbija uloži dodatne napore za harmonizaciju spoljnopolitičke i bezbednosne politike zemlje sa stavom Evropske unije.\nSa svoje strane, srpski predsednik Aleksandar Vučić je u avgustu 2017. godine izjavio da postoji veliki pritisak na zemlju zbog bliskih odnosa sa Rusijom.


Tehnološki višak zbog podrške protesta?\nBeta 10. aprila 2017. 16:00\nOd 30 radnika kruševačke Trajal korporacije koji su proglašeni tehnološkim viškom četvoro su članovi Odbora sindikata Sloga u tom preduzeću, a medju njima su predsednik i potpredsednik tog Odbora, rekao je danas agenciji Beta predsednik Odbora tog sindikata Vladica Tomašević.\nU Trajalu je, prema podacima sindikata Sloga, u toku sprovodjenje dobrovoljnog socijalnog programa za koji se prijavilo 130 radnika, dok je još 30 radnika proglašeno tehnološkim viškom.\nSindikat Sloga je najavio da će zbog toga u utorak, 11. aprila, podržati protest organizacije „Studentski front“ pred Vladom Srbije na kome će, izmedju ostalog, zatražiti smenu i razrešenje generalnog direktora Trajala Miloša Nenezića.\nU Trajal korporaciji agenciji Beta danas je rečeno da neće odgovoriti na pitanja o sprovodjenju socijalnog programa i proglašavanju tehnološkog viška, koja je Beta poslala u petak, ali da će tokom nedelje poslovodstvo održati konferenciju za novinare na kojoj će predstaviti postignute poslovne rezultate, te da će to biti prilika za postavljanje pitanja.


Testiranje krvi na koronavirus (ilustracija)\nPolicija u Crnoj Gori blokirala je ulaze u opštinu Tuzi nadomak Podgorice, a zdravstvene vlasti naredile svim stanovnicima te opštine da ostanu u svojim domovima nakon što je 15 osoba iz te opštine, od 18 testiranih u utorak, bilo pozitivno na koronavirus.\n„Prekida se svako kretanje građana, snabdijevanje hitnih potreba sprovodiće volonteri opštine, a u budućim danima obaviće se testiranje svih osoba koje su bile u kontaktu sa osobama koje su zaražene virusom“, saopštili su zvaničnici.\nIz Opštine Tuzi su poručili građanima da moraju biti disciplinovani „kako bi uspjeli da dobijemo ovu snažnu bitku, koja nas je zadesila“, a potpredsjednik Vlade Milutin Simović rekao da je “počela bitka za Tuzi i čitavu Crnu Goru”.\nCrnogorska policija sprovela je u karantin, uz krivičnu prijavu, komandanta mornarice Crne Gore Veska Tomanovića zbog kršenja rješenja o samoizolaciji, nakon saznanja da je nakon izrečene mjere boravio u jednoj prodavnici u Baru.\nIz Uprave policije saopšteno je da je Tomanović, zbog kršenja rješenja o samoizolaciji, sproveden u karantin i da je protiv njega podnijeta krivična prijava zbog nepostupanja po zdravstvenim propisima za suzbijanje zarazne bolesti.\n“Policija će bez izuzetka sprovoditi privremene mjere nadežnih institucija u cilju sprječavanja širenja korona virusa”, rekli su u UP.\nVlada Crne Gore je krajem prošle nedjelje počela da objavljuje imena i adrese osoba kojima je izrečena mjera samoizolacije, poručujući da svaki građanin treba da zna ko ga nedisciplinom dovodi u opasnost.\nU međuvremenu, Institut za javno zdravlje saopštio je da su sinoć uzeti uzorci pokazali da je još pet osoba zaraženi koronavirusom, čime je broj oboljelih porastao na 52, uz jedan smrtni slučaj.\nŠef Delegacije Evropske unije u Crnoj Gori, Aivo Orav, saopštio je da EU donira tri miliona Crnoj Gori za hitnu pomoć za zdravstvo plus 50 miliona za dugoročni programa u skladu sa potrebama, a najviše za zdravsto, ekonomiju i preduzetnike.\n"Velika zahvalnost Evropskoj uniji za podršku Crnoj Gori u najtežim trenucima borbe protiv Covid-19. Evropske vrijednosti i solidarnost na djelu!", saopštio je premijer Duško Marković u poruci na Tviteru.


Radoš Bajić poneo još jednu laskavu titulu\nNa upravo završenoj turističkoj kulturnoj manifestaciji "Trstenik na vodi", koja je održana od 21. do 23. avgusta po 19. put, istaknutom glumcu scenaristi i reditelju Radošu Bajiću dodeljena je nagrada "Najmoravac za 2015. godinu".\n- Nagrada koju sam dobio za mene ima veliki značaj, kako zbog Morave koja mi je u krvotoku, tako i zbog činjenice da sam je dobio od svog naroda i od svojih zemljaka, koji su uvek najveći kritičari svega što radim. Možda je ipak moguće da neko postane pop i u svom selu - kazao je Bajić ovom prilikom.\nNagrada "Najmoravac" koju je ove godine po prvi put ustanovila Skupština opštine Trstenik, dodeljuje se jednom godišnje ličnostima iz oblasti kulture, umetnosti, nauke, sporta, obrazovanja, zdravstva, ekologije...\nStatutom nagrade političari su izuzeti kao mogući dobitnici.\nNagradu će dobijati, kako navode osnivači, najznačajnije ličnosti iz navedenih oblasti, koje su ostvarile neprolazne i velike rezultate i dale trajni doprinos afirmaciji srpske postojanosti, načina života, tradicije, vere, umetnosti, nauke...\nTakođe, nosioci ovog priznanja biće ličnosti koje delom snažno podržavaju kulturni, istorijski i civilizacijski značaj triju srpskih Morava, "krvotok srpskog identiteta".\nOrganizatori su obrazložili da su odluku da nagradu dodele Radošu Bajiću zbog njegove izuzetno uspešne umetničke karijere duge 40 godina, za vrhunske rezultate i trajne dosegnute vrednosti u oblasti filmske i televizijske produkcije, a posebno za nemerljiv doprinos u očuvanju kulturnog i nacionalnog identiteta srpskog naroda, za vernost svom narodu, zavičaju i Moravi.\nTrstenik na vodi


Džil Bajden uvereva: Džo spreman za prvu debatu - Američki izbori\nDžil Bajden uvereva: Džo spreman za prvu debatu\nDo predsedničkih izbora u Sjedinjenim Američkim Državama ostalo je 35 dana, a s obzirom da se bliži prva predsednička debata između dva kandidata, Donalda Trampa (Donald Trump) i Džozefa Bajdena (Joesph Biden), obe kampanje su počele polako da ulaze u završnu fazu priprema za dan odluke, 3. novembar.\nBez obzira na činjenicu da Bajden ima osetnu prednost u odnosu na svog protivkandidata u istraživanjima javnog mnjenja, mnogi su skeptični kada je u pitanju nastup bivšeg potpredsednika u administraciji Baraka Obame na prvoj predsedničkoj debati koja će biti održana 29. septembra u Klivlendu. Međutim, tu sumnju ne deli i supruga demokratskog kandidata i bivša druga dama Džil Bajden (Jill Biden). Ona je u razgovoru sa novinarom CNN-a Džejkom Taperom (Jake Tapper) rekla da je njen suprug spreman za debatu i da je sigurna da će građani SAD videti kako izgleda „pravi Predsednik“. Pored toga, Džoa Bajdena je opisala kao „smirenog, snažnog i upornog“.\nJoš jedna tema koje se Džil Bajden dotakla je i nedavna podrška koju je demokratski kandidat dobio od Sindi Mekjen (Cindy McCain), udovice bivšeg republikanskog senatora iz Arizone i kandidata ove partije na predsedničkim izborima 2008. godine, Džona Mekejna (John McCain). Džil je pohvalila Sindi rečima da je za tako nešto bilo potrebno dosta hrabrosti i navela je da, iako se Bajden i Mekejn nisu slagali oko većine stvari vezanih za politiku, to ih nije sprečilo da imaju civilizovan odnos.\nPored ovoga, Džil se osvrnula na ratne veterane i način na koji oni i njihove porodice prolaze kroz težak period prouzrokovan virusom korona. Ona je obećala da će država više pažnje preusmeriti na položaj ratnih veterana, ukoliko njen muž bude izabran za predsednika. Naglasak je stavila na mentalom zdravlju, sa obzirom da joj je i sin Bo Bajden (Beau Biden), koji je služio u Iraku, naglasio da je to polje na kom treba raditi kako bi se pomoglo ratnim veteranima. Navela je da će Džo Bajden nastojati da nadogradi Zakon o pristupačnoj nezi, poznatiji kao Obamacare, koji je stupio na snagu dok je Bajden bio potpredsednik.\nNije želela da detaljno komentariše optužbe koje Donald Tramp upućuje njenom suprugu, kao što su one u kojima se Bajden opisuje kao pedofil, već je samo istakla da je to način na koji Tramp odvlači pažnju od Džoa. Na pitanje novinara da li je takve optužbe lično pogađaju, Džil je rekla da je tako nešto i očekivala od aktuelnog predsednika.\nDa li će Džozef Bajden opravdati poverenje koje u njega ima njegova supruga saznaćemo u noći između utorka i srede kada se održava prva od tri predsedničke debate.\nTramp potpisao uredbe o „najvećem sniženju“ cena lekova na recept


Gradiska.com - Edvard Ferguson u Gradišci\nutorak, 14 februar 2017 14:19\nEdvard Ferguson u Gradišci\nNačelnik opštine Gradiška Zoran Adžić ragovarao je sa britanskim ambasadorom u BiH Edvardom Fergusonom o privlačenju investitora i stvaranju boljih uslova za poslovni ambijent, a u okviru projekta LIFE kojeg finansira Britanska ambasada.\nOpština Gradiška i grupacija Svjetske banke rade na regulatornoj reformi administrativnih procedura u nadležnosti opštine, povećavanju transparentnosti kreiranjem elektronskog internet registra u cilju povećavanja konkurentnosti putem snižavanja troškova i rizika poslovanja jednostavnijim procedurama u opštinskoj upravi. „Cilj je da se napravi ušteda u registraciji od 10 do 20 posto i da se vremenske procedure skrate za 30 posto što ubrzati i olakšati komunikacija građana sa lokalnom upravom“ rekao je Zoran Adžić, načelnik opštine Gradiška.\nEdvard Ferguson, britanski ambasador u Bosni i Hercegovini istakao je da je cilj ovog projekta da zadrži i privuče ne samo strane nego i lokalne investitore koji će doprinijeti opštem razvoju opštine. „Uspjeh ovog projekta zavisi od saradnje i partnerstva britanske strane kao finansijera IFC-a i grupacije Svjetske banke koji posjeduju tehničke sposobnosti i finansijska znanja i s druge strane načelnika i lokalne administracije“ dodao je Ferguson.\nNakon projekta čija će realizacija trajati oko godinu dana Gradiška će biti drugačije organizovana administrativna uprava sa jednostavnijim procedurama, gdje će na internet stranici opštine biti prezentovane procedure i obrasci koje očekuju građane i privrednike, rekao je načelnik Adžić.\nVrijednost ovog projekta iznosi 200 000 KM.\nViše iz kategorije: « U toku privremena sanacija udarnih rupa na putevima u Gradišci\tObilježeno 25 godina gradiške Boračke organizacije »


Nova bitka za Srebrenicu\nРубрика: Политика, Актуелно Аутор: Преузето пута прочитано Датум: 13.03.2007 Одштампај\nOpština Srebrenica treba da ima status distrikta, da se izuzme iz nadležnosti organa Republike Srpske i stavi pod jurisdikciju organa Bosne i Hercegovine.\nZbog toga je „na nivou BiH potrebno hitno doneti zakon o statusu Srebrenice kao distrikta u kojem treba da budu razrešena sva pitanja organizacije zakonodavne, izvršne i sudske vlasti” u njoj.\nOvo su ključni zaključci koji su danas u Srebrenici usvojili načelnik ove opštine Abudarhman Malkić, članovi Predsedništva BiH Haris Silajdžić i Željko Komšić, predsedavajući Predstavničkog doma Parlamentarne skupštine BiH Beriz Belkić, predsednik Stranke demokratske akcije Sulejman Tihić, predsednik Socijaldemokratske partije BiH Zlatko Lagumdžija i predstavnici Inicijativnog odbora za kolektivno iseljavanje Bošnjaka iz Srebrenice. Sastanku su prisustvovali i predstavnici ambasada Saudijske Arabije, Irana, Palestine, Turske, Libije i Pakistana.\nJelić: Kršenje Dejtona\nDodik: Ako u Srebrenici misle da treba da imaju poseban status – moraju da rade u skladu sa Ustavom i zakonima RS\nSrebrenica treba da ima status distrikta, da se izuzme iz nadležnosti institucija Republike Srpske i stavi pod jurisdikciju organa BiH, zaključeno je na jučerašnjem sastanku predstavnika vlasti BiH, koji je sazvao načelnik opštine Abdurahman Malkić posle upozorenja Bošnjaka iz tog mesta da će se kolektivno iseliti ukoliko Srebrenica ne bude proglašena distriktom, javlja Srna.\nSastanku su prisustvovali bošnjački i hrvatski članovi Predsedništva BiH Haris Silajdžić i Željko Komšić, predsedavajući Predstavničkog doma Parlamentarne skupštine BiH Beriz Belkić, potpredsednik Republike Srpske Adil Osmanović, predsednici SDA i SDP Sulejman Tihić i Zlatko Lagumdžija. Ambasadori SAD i evropskih zemalja nisu prisustvovali, ali jesu ambasadori Turske, Irana, Saudijske Arabije, Libije i Palestinske uprave.\nU tekstu se navodi da su „svi organi i institucije BiH i entiteta dužni da donesu odgovarajuće odluke, zaključke i propise radi doslednog sprovođenja presude Međunarodnog suda u Hagu u vezi sa počinjenim genocidom u Srebrenici“ i da je „na nivou BiH potrebno hitno doneti zakon o statusu Srebrenice kao distriktu u kojem treba da budu razrešena sva pitanja u organizaciji zakonodavne, izvrše i sudske vlasti“.\nIZ SREBERNICE SE ISELILO 10.000 SRBA\nOdbornici srpske nacionalnosti u opštini Srebrenica uputili su juče proglas u kojem upozoravaju na nepodnošljiv položaj oko 6.200 Srba zbog diskrinimatorskog odnosa lokalne bošnjačke vlasti i međunarodne zajednice. Sa prostora Srebrenice u poslednjih nekoliko godina odselilo se oko 10.000 Srba koji su kao raseljena lica ovde živeli jer se lokalne vlasti nisu bavile trajnim rešavanjem njihovog smeštaja i statusa. Kada su u pitanju donacije za obnovu, one se raspoređuju u odnosu tri prema jedan za Bošnjake, što pokazuje i podatak da je 2000. godine na prostoru Srebrenice obnovljeno 500 srpskih i 2.200 bošnjačkih kuća, koje su skoro sve prazne, navodi se u proglasu.\n„Očekujemo da Skupština opštine Srebrenica održi vanrednu sednicu na kojoj bi donela rezoluciju o specijalnom statusu opštine Srebrenica“, navode učesnici sastanka. Uz „žaljenje zbog izostanka pozvanih predstavnika diplomatskog kora vlada zapadnih zemalja“, učesnici sastanka su, kako je navedeno, „osudili nedolazak i javno iznesene pretnje premijera Vlade RS žrtvama genocida“.\nSrpski predstavnici iz RS nisu prisustvovali sastanku. Predsednik RS Milan Jelić izjavio je da će tražiti od Tihića i Silajdžića da se izvine srpskom narodu jer događaji u vezi sa Srebrenicom i jučerašnji sastanak predstavljaju flagrantno kršenje Dejtonskog mirovnog sporazuma i Ustava RS. Takođe je najavio da će rukovodstvo RS preduzeti konkretne mere u vezi s ovim pitanjem i da svi koji krše ustave RS i BiH moraju da budu kažnjeni.\n– Ako u Srebrenici misle da treba da imaju poseban status – moraju postupati u skladu sa Ustavom i zakonima RS – izjavio je predsednik vlade RS Milorad Dodik juče u Modriči dodajući da je vlada RS „pokušala pre nekoliko dana da organizuje sastanak s rukovodstvom opštine Srebrenica, ali je, nažalost, neko te pokušaje iskoristio da bi napravio spektakl“.\nPredsednik Narodne skupštine RS Igor Radojičić ocenio je da je inicijativa o posebnom statusu Srebrenice samo jedan u nizu pokušaja političkih krugova iz Sarajeva da zloupotrebom odluke Međunarodnog suda pravde radikalizuju opštu situaciju u BiH sa namerom ustavnog preuređenja BiH i ukidanja RS, prenosi Srna. On je takođe naveo da se niko od inicijatora ovih događaja nije obratio nijednoj instituciji vlasti u RS, mada se pozivi za jučerašnji skup u Srebrenici poslati i u UN, EU i NATO, prenosi Srna.\nV. Popović za Glas Javnosti\nSilajdžić je izjavio da žali što na sastanak, iako su bili pozvani, nisu došli ambasadori zapadnih zemalja i predstavnici međunarodne zajednice u BiH. „Ovo je prilika međunarodnoj zajednici da se iskupi za greške u BiH koje su koštale stotine hiljada života”, rekao je Silajdžić. Posle sastanka Sulejman Tihić je kazao: „Republika Srpska nije učinila ništa da pomogne Srebrenici, nije učinjeno ništa da se kazne odgovorni za ratne zločine, niti je išta učinila za povratak. Zbog svega toga Srebrenica treba da ima poseban status.” On je dodao da se nada da će „svet, ipak, podržati zahtev da Srebrenica dobije poseban status”.\nReagujući na zaključke uvojene danas u Srebrenici, predsednik Republike Srpske Milan Jelić je izjavio novinarima da „svi koji krše republički i Ustav BiH moraju da budu kažnjeni”. Za predsednika Narodne skupštine Republike Srpske Igora Radojičića zaključci sa današnjeg sastanka samo su još jedan u nizu „pokušaja političkih krugova iz Sarajeva da – zloupotrebljavajući presudu Međunarodnog suda pravde u Hagu – radikalno preurede ustavno uređenje BiH, odnosno da ukinu Republiku Srpsku”. On je rekao da je „i ovaj sastanak samo deo tog plana”.\n„Inicijatori ideje o kolektivnom iseljavanju i ustavnim promenama nisu se ni obratili Narodnoj skupštini, jer je, očito, i ne smatraju svojim organom. Neka gospoda iz Srebrenice shvate u kojem se ustavnopravnom okviru nalaze”, rekao je Radojičić i istakao da je republičko rukovodstvo spremno da razgovara sa predstavnicima Bošnjaka iz Srebrenice, ali suštinski predmet razgovora ne mogu biti njihovi politički ciljevi koje su danas formulisali.\nPredsednik Vlade Republike Srpske Milorad Dodik je istakao da „postoji legalna procedura za promenu Ustava RS i BiH”. Sve što po ovom pitanju bude rađeno mimo propisa, naveo je on, izazvaće, u skladu sa zakonom, odgovor Vlade RS. Dodik je naglasio da se u Srebrenici danas nisu sastali predstavnici organa vlasti u BiH nego „političari koji predstavljaju sami sebe”. Svi zvaničnici Republike Srpske saglasni su da Srebrenica mora ostati u njenom sastavu i da pokušaji menjanja republičkog i ustavnog uređenja BiH mogu naštetiti samo onima koji se za njih bore na nezakonit način.\nBoro Marić za Politiku\n« « Претходне вести: Mišković gradi u Zagrebu?\nНаредне вести: Stiže nova Lada ! » »


Srbija jedna od zemalja uz SAD i Veliku Britaniju koja uzbunjivačima pruža besplatnu pravnu pomoć, izjavio je predsednik Srbije Aleksandar Vučić i ocenio da se Zakon o zaštiti uzbunjivača primenjuje na način koji je za pohvalu.\nNa konferenciji o uzbunjivačima i novinarima u borbi protiv korupcije, koja je u utorak održana u Beogradu, Vučić je rekao da se vide prvi rezultati uvedenog običaja da nevladina organizacija Pištaljka, u saradnji sa nadležnim institucijama organizuje sertifikovane obuke sudije, tužilaca i advokata.\n“Donete su presude, uzbunjivači dobijaju zaštitu pred sudom i svima je jasno da taj proces unazad neće ići”, dodao je Vučić.\nOn je istakao da je potrebno da se ukazivanje na nepravdu raširi na čitavo društvo i da se nada da je srpsko društvo prepoznalo tu potrebu.\nPo njegovim rečima, zdravstvu ide 20 odsto budžeta, to jest oko dve milijarde evra, od čega samo na plate ide oko 400 miliona evra. “To je najširi prostor od svih društvenih oblasti za svakojaku vrstu korupcije”, upozorio je Vučić.\nKako je primetio šef Delegacije EU u Srbiji Sem Fabrici, dobro je da su na istoj konferenciji predsednik Srbije, sudije, nevladine organizacije, novinari, jer se i poglavlju 23 ukazuje da je za borbu protiv korupcije potrebna saradnja i koordinacija svih ključnih aktera\nOn je podsetio da je Evropska komisija u poslednjem izveštaju konstatovala da je Srbija ostvarila napredak u borbi protiv korupcije, ali i da je potrebno da se ostvari kredibilan rezultat u primeni, da se ojačaju institucije, ali i usvoji novi zakon o Agenciji za borbu protiv korupcije.\n“Parcijalni pristup nije opcija, potrebna je nulta tolerancija korupcije”, rekao je Fabrici i dodao da je EU ponosna što je mogla da podrži četvorogodišnji projekat pravne zaštite uzbunjivača, obezbedi trening i obuku sudija.\nTakođe, šef Delegacije EU u Srbiji je ocenio da novinari igraju važnu ulogu u celom procesu, da istraživački novinari traže istinu, i da im zato treba garantovati slobodu.\nPredsednik Vrhovnog kasacionog suda Dragomir Milojević je izneo podatak da je period do stupanja zakona na snagu iskorišćen za obuku sudija za suđenja u slučajevima, i da je 1.200 sudija i 300 sudijskih pomoćnika prošlo obaveznu obuku. Tokom trogodišnje primene zakona, dodao je Milojević primljeno je 568 predmeta zaštite uzbunjivača, rešeno je 497 slučajeva, a nerešen je 71 predmet.\nUzbunjivač koji trpi odmazdu treba da dobije zaštitu, rekao je Milojević i naglasio da će sud ukazati i na moguće izmene zakona.\nGlavni i odgovorni urednik Pištaljke Vladimir Radomirović je podsetio da je pre tačno tri godine počela primena Zakona o zaštiti uzbnjivača, koji je, po njegovim rečima, postao "zlatni standard" u Evropi,\nPištaljka je učestvovala u pisanju tog zakona, dodao je Radomirović i ukazao da i druge zemlje žele da sada probaju isto, uključujući i obuku sudija za zaštitu uzbunjivača.


Oracle od sada i na Linux-u\nKrstarica 10. avgusta 2000. 00:00\nKompanija Oracle najavila je da će uskoro moći da celokupan svoj softverski asortiman ponudi i u verziji za Linux. Strateško opredeljenje za Linux kao treću platformu (druge dve su Microsoft Windows i Sun Solaris) Oracle je uspostavio još u februaru, a sada je najavljeno i proširivanje saradnje sa četiri kompanije koje se bave distribucijom Linux-a: Caldera Systems, SuSE Linux, TurboLinux i VA Linux Systems.\nJedan od najbitnijih elemenata Oracle-ove ponude je Internet Application Server (IAS), serverska aplikacija zasnovana na Java jeziku i posebno dizajnirana za podršku aplikacijama u sferi elektronskog poslovanja, koja se proizvodi u tri verzije: Standard, Enterprise i Wireless, a Oracle namerava da sve tri učini dostupnim za Linux, čim će ovaj OS postati spreman za primene u visokoj klasi.\nOracle isporučuje verziju svoje aplikacije za rad sa bazama podataka Oracle 8i namenjenu Linux-u već čitavu godinu, a postepeno i ostatak softvera prilagođava novom operativnom sistemu. Za sada je posao završen za razvojne alate Linux Oracle Business Components for Java i Oracle Forms Developer 6i, kao i za paket za poslovne primene E-Business Suite 11i, koji sadrži alikacije za planiranje resursa kompanije i za upravljanje odnosima s klijentima. Trenutno se radi na aplikacijama Oracle Internet Directory i Oracle Parallel Server, a njihove Linux verzije očekuju se za nekoliko nedelja.\nSa pomenutim partnerskim firmama Oracle je ugovorio da one na svojim instalacionim diskovima sa operativnim sistemom ponude i preview verzije baze Oracle 8i i IAS-a za Linux.\nPremda ne postoje precizne informacije o tome koliko korisnika trenutno koristi Oracle-ov softver za Linux, kompanija raspolaže podatkom da je samo tokom prošlog meseca preko Interneta preuzeto preko 285.000 primeraka Linux verzije programa Oracle 8i.


Ivica Dačić je rekao da su od proglašenja nezavisnosti Kosova od 2008. godine do 2012. godine, 84 zemlje priznale Kosovo, a da je od 2014. godine kada je on postao ministar spoljnih poslova 13 država povuklo priznanje, a sedam je priznalo Kosovo.\n"Za dan, dva nadam se da ću moći da saopštim i 14. zemlju", rekao je Dačić i podsetio na strašan pritisak na Srbiju da odustane od aktivnosti sa ciljem povlačenja priznanja nezavisnosti Kosova, dok bi Priština mogla da se bori za članstvo u Interpolu i drugim organizacijama.\n"Kada je reč o UN, Savetu Evrope, Unesku, Interpolu nikakav sporazum ni dogovor ne postoji. Kažu ukinućemo takse a vi nas pustite u te organizacije. To ne dolazi u obzir, jednostrani akti ne smeju da budu razmatrani kao deo dijaloga", rekao je Dačić uz podsećanje da je dijalog u problemu zbog nerazumih poteza Prištine.\nDačić je sve to rekao komentarišući pitanja poslanika koja su se odnosila na Poglavlje 31 - usklađivanje spoljne bezbednosne i odbrambene politike Srbije sa politikom EU koja, kao je naveo, danas iznosi oko 63 odsto.\n27.05.2020 Zašto je SNS izostavio decu sa Kosova u predizbornom spotu? (814)\n27.05.2020 Priština: Ukida se karantin (376)


Belorusija šalje u Siriju 200 vojnika koji će delovati zajedno sa ruskim snagama\nBeta 7. februara 2022. 17:15\nBelorusija planira da pošalje u Siriju do 200 vojnika koji će delovati zajedno sa ruskim snagama u toj zemlji, navodi se u danas objavljenom dokumentu vlade Rusije.\nU nacrtu sporazuma Rusije i njene saveznice Belorusije, koji je podržao ruski premijer Mihail Mišustin, navodi se da će beloruski vojnici raditi na pružanju „humanitarne pomoći“ stanovništvu izvan zona borbenih dejstava.\nRusija izvodi vojne operacije u Siriji od 2015. godine, kada se udružila sa Iranom kako bi pomogla vladi sirijskog predsednika Bašara Asada da povrati kontrolu nad većim delom zemlje, razorene građanskim ratom.\nPlanirano razmeštanje beloruskih vojnika u Siriji odražava sve tešnje odbrambene veze Minska i Moskve, dve susedne savezničke zemlje.\nRusija je poslednjih nedelja premestila vojnike iz Sibira i sa Dalekog istoka u Belorusiju zbog zajedničkih vojnih vežbi. To premeštanje vojnika povećalo je strahovanja Zapada i Kijeva od moguće ruske invazije na Ukrajinu, blizu čije granice je Moskva ranije razmestila oko 100.000 vojnika.\nAutoritarni lider Belorusije Aleksandar Lukašenko, koji se od uvođenja oštrih zapadnih sankcija Minsku sve više oslanja na političku i finansijsku podršku Kremlja, zalaže se za bliže odbrambene veze sa Rusijom. On je nedavno ponudio Rusiji da razmesti nuklearno oružje u Belorusiji.


Novinari na Kosovu česta meta napada (VIDEO) – REPORTER\n23/10/2018 Reporter Drugi pišu, Kosovo, Vesti 0\nPrema podacima novinarskih udruženja na Kosovu se od početka ove godine dogodilo 13 napada na novinare. Jedan od razloga sve češćih napada na medijske radnike je taj što politika kažnjavanja nije na zadovoljavajućem nivou, poručuju iz kosovskog tužilaštva.\nUčesnici okruglog stola na temu Bezbednost novinara u organizaciji OEBS-a složili su se da je Bezbednost medijskih radnika na Kosovu na najnižem nivou. Po rečima Dardana Hotija iz Asocijacije novinara Kosova Kosovo je najnebezbednija zemlja u regionu za rad medija i novinara i da godinama nema poboljšanja kada su u pitanju napadi na novinare.\n“Trend ostaje isti kroz godine, a podaci iz Udruženja novinara za 2017. godinu ukazuju na to da je bilo 38 evidentiranih slučajeva. Sada u 2018. je bilo 13, a 2016. godine je bilo dvanaest takvih slučajeva. 2015. godine Udruženje je zabeležilo petnaest slučajeva napada, pretnji i fizičkog nasilja, kao i oštećenje imovine novinara”, rekao je Hoti.\nGoran Avramović iz Udruženja novinara Srbije na Kosovu rekao je da najveći broj sličajeva napada na novinare ostaje nerasvetljen, jer smatra da rešavanje ovih slučajeva nije na listi prioriteta pravosudnih i policijskih organa.\n„Bojim se da sa ovim ljudskim resursima, kojima sudstvo raspolaže trenutno, to prosto nije moguće. Teoretski ljubav lepo zvuči, mi ćemo se složiti verujem da – da, napad na novinara treba da bude tretiran kao prioritet, ali da li je to zaista moguće. Bojim se da nije”, smatra Avramović\nPolitika kažnjavanja nezadovoljavajuća\nTužilac Besim Keljmendi koji je i kordinator kosovskog tužilaštva za slučajeve napada na novinare smatra da politika kažnjavanja na Kosovu kada su slučajevi napada na novinare u pitanju nije na zadovoljavajućem nivou.\n“Bolje da nekoga potpuno oslobodite nego da ga kaznite sa 200 evra. Imamo pojednice koji tuku novinare za 200 evra. Njima neće biti problem da plaćaju 200 evra. Ako bi me sud kaznio sa 200-300 evra za to što sam pretukao novinara ja to onda mogu da radim svakog dana ako imam dovoljno para. Zato takva politika kažnjavanja nije dobra”, kazao je Keljmendi.\nI Betim Musliu iz Kosovskog instituta pravde smatra da simbolične kazne dovode do porasta napada na novinare i medijske radnike, ali da kako kaže i kažnjavanje medija za neprofesionalan rad nije na zadovoljavajućem nivou.\n„Da imamo funkcionalan pravosudni sistem, stvari bi bile drugačije možda se ne bi izricale kazne od 200 evra. Ako bi se i kleveta rešavala kao prioritet onda bi veliki deo javnosti i medija bio kažnjavan. Bojali bi se da govore o nekim stvarima i kod kuće, a kamoli da govore o nečemu bez poznavanja činjenica“, rekao je Musliu.\nPored brojnih pretnji i fizičkih napada na novinare koji uglavnom ostaju nerasvetljeni na Kosovu je u periodu od 1998 do 2005 godine ubijeno i kidnapovano 14 novinara i medijskih radnika. Nijedan od ovih slučajeva nije rasvetljen.


Otkrivena ogromna vulkanska kupa, mogla bi da izazove katastrofu\nIzvor: B92, 14.Feb.2018, 20:59\nJedna od najvećih vulkanskih kupa na svetu otkrivena je u podvodnom vulkanu južno od Japana, što sugeriše da se unutar nje nalazi ogromna količina magme.\nNjena struktura formirana je tokom supererupcije koja se na tom mestu dogodila pre 7.300 godina ostavljajući šupljinu veličine 12 kilometara.\nSmatra se da je ta erupcija zbrisala drevnu kulturu Jomona, koja je tada nastanjivala južno japansko ostrvo Kjušu.\nSupererupcije su retke, ali razarajuće >> Pročitaj celu vest na sajtu B92 << i mogu imati globalni uticaj zbog velike količine vulkanskog pepela i hemikalija koje izazivaju "vulkansku zimu".\nIstraživači koji su došli do ovog otkrića ističu da postoji verovatnoća da dođe do supererupcije na istom mestu, pri čemu se oslobađa neverovatna količina magme pri samo jednoj eksploziji.\n"Iako je verovatnoća da dođe do gigatske erupcije jedan odsto u narednih 100 godina, procenjuje se da bi broj žrtava mogao da bude 100 miliona u najgorem mogućem scenariju“, ističe profesor Jošijuki Tacumi.\nNa osnovu rezultata tri istraživanja koja su sprovedena tokom 2017. godine, prodesor Tacumi i njegov tim istraživali su kalderu vulkana. Kaldera je krater koji se formira urušavanjem vulkanske kupe nakon vulkanse erupcije, piše Independent.\nTada je i otkrivena vulkanska kupa koja se nastavlja na kalderu. Analizirajući kamenje iz kupe otkriveno je da je nastalo od stvrdnute lave, daleko manjom erupcijom od one koja se dogodila pre 7.300 godina.\nNakon daljeg istraživanja ustanovljena je rastuća količina magme. Naučnici navode da to ne znači da je sledeća erupcija odmah iza ugla, ali bi komora magme mogla da izazove ozbiljnu erupciju.\nRezultati istraživanja objavljeni su u časopisu Scientific Report, a profest Tacumi planira da u martu poseti ovo mesto kako bi potvrdio rezultate.\nVesti-online.com: Otkrivena ogromna vulkanska kupa, mogla bi da izazove katastrofu\nIzvor: Nezavisne Novine, 14.Feb.2018\nJedna od najvećih vulkanskih kupa na svijetu otkrivena je u podvodnom vulkanu južno od Japana, što sugeriše da se unutar nje nalazi ogromna količina magme...Njena struktura formirana je tokom supererupcije koja se na tom mjestu dogodila prije 7.300 godina ostavljajući šupljinu veličine 12 kilometara...Smatra...


U toku priprema monografije ,,Vranjsko muzičko nasleđe''\nKultura 01 septembar 2020\nU velikoj sali Skupštine grada Vranja održana je prva prezentacija pripreme dvojezične monografije ,,Vranjsko muzičko nasleđe'', koja je jedna od aktivnosti u Akcionom planu grada Vranja u okviru UNESKO mreže kreativnih gradova.\nPrezentaciji koju su održali predstavnici Zavoda za proučavanje kulturnog razvitka, prisustvovali su zamenica gradonačelnika Zorica Jović i članovi Radne grupe za realizaciju projekata grada Vranja u okviru UNESKO Mreže kreativnih gradova.\nPozdravljajući prisutne zamenica gradonačelnika Zorica Jović još jednom je podsetila da je grad Vranje 2019. godine postao član UNESKO Mreže kreativnih gradova, u polju muzike.\n,,Ovo članstvo predstavlja izuzetno priznanje za grad Vranje, posebno ako se ima u vidu snažna namera lokalne samouprave da ulaže u dalji razvoj kulture, saradnju sa svetom, promovisanje Vranja, afirmaciju stvaralaštva različitog tipa i najboljih vrednosti. Bogata istorija i tradicija oblikovali su kulturno i ukupno sociološko okruženje grada, sa posebnim osvrtom na bogato nasleđe, kao i miroljubivu koegzistenciju različitih etničkih zajednica. Specifičan muzički izraz reflektuje dubok senzibilitet, kao i temperament ljudi koji žive na ovom području, a vranjska gradska pesma nalazi se na listi nematerijalnog kulturnog blaga Republike Srbije,'' istakla je zamenica gradonačelnika Zorica Jović.\nOna je podsetila da je Vranje poznato i po trubi, kao i da se istovremeno neguju i promovišu univerzalne vrednosti klasične muzike o čemu svedoče već tradicionalni festivali Maj mesec muzike i Piano summer fest.\nPriprema dvojezične srpsko- engleske monografije ,,Vranjsko muzičko nasleđe'' poverena je Zavodu za proučavanje kulturnog razvitka iz Beograda. Vladimir Kolarić, urednik izdanja, predstavio je ovom prilikom kompletan proces izrade monografije, od izbora autora i saradnika, do izbora članova Radne grupe, autora, medijskih sadržaja do izbora prevodioca, jer nije jednostavno ovakvu vrstu štiva autentično prevesti na engleski jezik.\nKako se čulo autor je etnomuzikolog Marija Vitas, a u sam proces nastajanja monografije ,,Vranjsko muzičko nasleđe'' uključeni su i čuvari i interpretatori muzičkog nasleđa, kao i ljudi koji se na lokalu bave očuvanjem tradicije i kulturnog nasleđa uopšte.\nOvo je bila prva od tri planirane prezentacije koje imaju za cilj autentično svedočenje o vranjskom muzičkom nasleđu u monografiji koja se priprema.\nPrezentaciji je prisustvovao i direktor Zavoda za proučavanje kulturnog razvitka, Vuk Vukičević, koji je upoznao prisutne sa delatnostima i misijom ove institucije.


Luka Bar može da obavlja utovar i istovar tereta - Pluton Logistics\n11/08/2019 marko Global Ports Holding, Luka Bar, Port of Adria, pretovar kontejnera, transport robe brodom\nBarska kompanija Port of Adria nema ekskluzivno pravo da obavlja utovar i istovar kontejnera u akvatorijumu barske luke, već taj posao može raditi i kompanija Luka Bar, smatraju u Ministarstvu saobraćaja i pomorstva Crne Gore.\n– Imajući u vidu da Port of Adria nije stekla ekskluzivno pravo za utovar i istovar kontejnera i da ne postoje smetnje da i kompanija Luka Bar obavlja poslove za koje je registrovana, nisu se stekli uslovi da Ministarstvo saobraćaja u ovom momentu pokrene bilo kakve konkretne postupke povodom obavljanja tih delatnosti oba privredna subjekta na lučkom podučju – kazali su Pobjedi iz tog resora.\nLuka Bar odnedavno pretovara generalne terete, uključujući i kontejnere. Izvršni direktor te kompanije u većinskom državnom vlasništvu, Vladan Vučelić potvrdio je krajem jula tu informaciju i naveo da je u skladu sa propisima i nedavno potpisanim aneksom ugovora o korišćenju morskog dobra da Luka Bar obavlja pretovar svih vrsta tereta, bez ikakvih formalnih ili faktičkih prepreka.\n– Bez okončanog postupka pred Agencijom za zaštitu konkurencije, a imajući u vidu eksplicitnu odredbu i samog koncesionog ugovora, sklopljenog 27. decembra 2013, verujemo da se ne može smatrati da je firma Kontejnerski terminal i generalni tereti, odnosno Port of Adria, stekla pravo da ekskluzivno obavlja pretovar robe iz kontejnera i generalnog tereta u akvatorijumu Luke Bar – kazali su iz Ministarstva.\nIz tog Vladinog resora su saopštili da je Agencija za zaštitu konkurencije 2015. godine zauzela isti stav.\n– Agencija je konkretno ukazala da ne vidi bilo kakve smetnje da Luka Bar obavlja sve delatnosti za koje njegov osnivač i vlasnik nađu za shodno u svom poslovanju, uključujući, ali se ne ograničavajući i na pretovar kontejnera i generalnih tereta – rekli su iz Ministarstva i dodali da je s tim mišljenjem tada upoznata i kompanija Port of Adria.\nIz Ministarstva su naveli da tačka koncesionog ugovora – ekskluzivna prava – definiše da će koncesionar za deset godina od stupanja na snagu ovog ugovora imati ekskluzivno pravo i obavezu da obavlja utovar i istovar kontejnera, kao i generalnog tereta u akvatorijumu Luke Bar, pod uslovima propisanim Zakonom o zaštiti konkurencije.\n– Port of Adria je bila dužna da pokrene postupak pojedinačnog izuzeća u ciju dokazivanja ispunjenosti uslova iz člana Zakona o zaštiti konkurencije, kako bi, ukoliko nadležni organ utvrdi da ispunjava uslove, mogla steći pravo ekskluziviteta – dodali su iz Ministarstva.\nOni su kazali da u odnosu na navode da je došlo do kršenja obaveza koje je preuzeo koncedent po osnovu zaključenog ugovora o koncesiji, pre se može govoriti o propuštanju koncesionara da pokrene postupak utvrđivanja postojanja eventualnog prava da ekskluzivno obavlja pretovar kontejnera i generalnog tereta od broda do terminala u akvatorijumu Luke Bar.\n– Ovakav propust koncesionara se ne može smatrati povredom ugovora o koncesiji od koncedenta – rekli su iz Ministarstva.\nIz menadžmenta Port of Adrie, koja je u vlasništvu turske kompanije Global Ports, su krajem jula saopštili da ova barska kompanija ima ugovoreno ekskluzivno pravo za pretovar kontejnera i generalnih tereta do 2023. godine, koje će štititi pred međunarodnim pravnim institucijama ako Luka Bar nastavi da ga krši.\n← Transport u Veliku Britaniju bez dozvola\nNovčana kazna od čak 17.000 EUR zbog manipulisanja tahografom →


Otvoreni Balkan briše granice za promet hrane – Portal NAŠE SELO\nPosted on January 3, 2022 January 12, 2022 Author Sonja Cvetković\tComment(0)\nPotpredsednik Vlade Republike Srbije i ministar poljoprivrede, šumarstva i vodoprivrede Branislav Nedimović pozvao je narodne poslanike da podrže Sporazum o saradnji u veterinarskoj, fitosanitarnoj i oblasti bezbednosti hrane i hrane za životinje, koji je potpisan 21. decembra u Tirani, u okviru „Otvorenog Balkana“.\nNedimović je u Skupštini Srbije istakao da su srpska veterina i fitosanitarna zaštita apsolutno spremne za ovaj projekat od ponedeljka, 3. januara.\nOn je podsetio na to da u međusobnoj trgovini između Srbije, Severne Makedonije i Albanije do sada uopšte nisu bile priznate laboratorijske analize hrane, bez obzira na to da li je ona biljnog ili životinjskog porekla.\nKada neko poželi da hranu iz Elbasana pošalje za Beograd, Novi Sad, Suboticu ili iz Niša za Kumanovo, svaki put je na prelazu morala da bude ponovo uzorkovana i da se čeka na analize, pa da se tek onda nađe na tržištu, objasnio je potpredsednik Vlade.\nPrema njegovim rečima, sa ovim sporazumom te barijere se apsolutno ruše jer će sada biti potpuno usaglašene laboratorijske analize za ove tri zemlje, i sve što je izdato u Tirani važi i u Zrenjaninu, sve što je izdato u Novom Sadu važi i u Tetovu.\nSuština je, kako je naveo, da na graničnom prelazu koji je najfrekventniji – Preševo–Tabanovci nema zaustavljanja robe biljnog i životinjskog porekla, a pri tome se potpuno poštuje načelo bezbednosti hrane.\nIzuzetno je važno da se ceo ovaj prostor u razmeni hrane, koji je sada vredeo približno 450 miliona evra, uveća do milijardu evra, podvukao je on i dodao da će zbog bezbednosti hrane postojati takozvani monitoring koji je međusobno usaglašen.\nNedimović je ukazao na veliki značaj inicijative „Otvoreni Balkan“, jer smo sada dobili još 50 odsto ljudi koji će biti konzumenti srpske hrane, ali i prostor na kojem će za 50 odsto biti više radne snage.\nTagged balkan, granice, poljoprivreda, robe


RADOST U SIRIJI: Vojnici dijele slatkiše i proslavljaju obaranje izraelskog aviona F-16, Izrael se obratio Moskvi za pomoć u rješavanju sukoba, pilot preminuo - GlobalCir\nRADOST U SIRIJI: Vojnici dijele slatkiše i proslavljaju obaranje izraelskog aviona F-16, Izrael se obratio Moskvi za pomoć u rješavanju sukoba, pilot preminuo\nNakon obaranja izraelskog vojnog aviona F-16, pojavile su se fotografije na društvenim mrežama na kojima se vidi kako sirijski vojnici proslavljaju obaranje aviona. Na putevima i ulicama većih gradova organizovano je dijeljenje kolača i slatkiša Sirijcima koji se nađu na ulici ili u saobraćaju kako bi na taj način proslavili pad F-16.\nDo eskalacije je došlo rano ujutru, kada su izraelski avioni započeli bombardovanje sirijskih i iranskih položaja u zapadnom Damasku, a onda je reagovala sirijska protivvazdušna odbrana koja je oborila avion i natjerala dvočlanu posadu da se katapultira. Avion se srušio na teritoriji okupiranog dijela sirijske Golanske visoravni.\nPilot je primljen u bolnicu sa teškim povredama, a kasnije je javljeno da je preminuo u bolnici.\nIzrael se obratio Moskvi za pomoć u rješavanju sukoba\nIzrael je zatražio od Rusije pomoć za smanjenje tenzija na granici sa Sirijom, gdje je oboren iranski dron i izgubljen izraelski lovac koji je izvodio napade na susjednu zemlju pod teškom protivavionskom paljbom. U poruci upućenoj Moskvi izraelske vlasti izrazile svoju namjeru za što skorije rješavanje pograničnog incidenta i, na primjeru današnjih događaja, ponovo upozoravaju na prijetnju od vojnog prisustva Irana u Siriji.\n– Izrael je zatražio hitnu intervenciju Rusije radi sprječavanja eskalacije na sjeveru. Apel je bio jedan od rezultata hitnih sastanaka koje su jutros održali premijer, ministar odbrane i predstavnici vojnog i političkog establišmenta zemlje, navodi portal.\n– Izrael je dao do znanja ruskoj strani da bi preferirao da današnji incident smatra okončanim i da nije zainteresovan za dalje eskaliranje napetosti – piše portal.\nIsraeli F-16 fighter jet crash site – WATCH LIVE: https://t.co/7JZveVHKCC pic.twitter.com/gqtqbYGZRw\nMoskva smatra da je neprihvatljivo stvaranje prijetnje za život i bezbjednost ruskih vojnika u Siriji, saopštilo je Ministarstvo spoljnih poslova Rusije, komentarišući napade izraelske vojske u Siriji.\n– Apsolutno je neprihvatljivo stvaranje prijetnji za život i bezbjednost ruskih vojnika koji se u Siriji nalaze na poziv njene legitimne vlade kako bi pomogli u borbi protiv terorista. Posebnu zabrinutost izaziva opasnost od eskalacije napetosti unutar i oko zona deeskalacije u Siriji, čije je stvaranje postalo važan faktor u smanjenju nasilja na sirijskom tlu. Podsjećamo da sirijske vladine snage poštuju postojeće sporazume za obezbjeđivanje održivog funkcionisanja zone deeskalacije na jugozapadu zemlje – ističe se u saopštenju Ministarstva.\nMinistarstvo spoljnih poslova Rusije pozvalo je sve strane da pokažu uzdržanost i izbjegavaju sve akcije koje bi mogle da dovedu do još veće komplikacije situacije.\n– Smatramo da je neophodno bezuslovno poštovanje suvereniteta i teritorijalnog integriteta Sirije i drugih zemalja regiona – navodi se u saopštenju Ministarstva.\n(VIDEO) RADONČIĆ ZA N1 O KANDIDATIMA ZA PREDSJEDNIŠTVO: SDA nema koga ponuditi osim gospođe Izetbegović, bolje ona nego nesposobni Zvizdić